Balu Allayarham Fadzil Noor, meninggal
Oleh MOHD RASDAN AHMAD

21 Oktober 2021, 8:39 pm
PETALING JAYA – Balu kepada bekas Presiden Pas, Datuk Fadzil Noor, Datin Khatijah Ibrahim, 77, dilaporkan meninggal dunia petang ini.
Allahyarhamah meninggal dunia pada kira-kira pukul 4,43 petang di Hospital Kuala Lumpur kerana kegagalan buah pinggang.
Memetik Utusan Malaysia, anak ketujuh allahyarhamah, Fauwaz Fadzil berkata, jenazah ibunya dijangka dikebumikan pagi esok di Tanah Perkuburan Raudah Sakinah, Kuala Lumpur-Karak.
“Jenazah akan disolatkan di Masjid Bilal bin Rabah di Taman Koperasi Polis pada kira-kira pukul 11 pagi esok,” katanya.
Pada 23 Jun 2002, Fadzil yang ketika itu berusia 65 tahun meninggal dunia pada pukul 10.30 pagi di Hospital Universiti Kebangsaan Malaysia (HUKM), Cheras. – K! ONLINE.


Jurutera maut kereta dipandu terbabas langgar lori
Oleh MASTURAH SURADI

21 Oktober 2021, 8:05 pm
MERSING – Seorang jurutera maut selepas kereta Nissan Almera dipandu dipercayai hilang kawalan sebelum terbabas lalu melanggar sebuah lori di Kilometer 25 Jalan Kota Tinggi – Mersing semalam.
Dalam kejadian kira-kira pukul 9.40 malam itu menyebabkan mangsa dikenali sebagai Muhamad Faisal Ali, 32, maut di tempat kejadian.
Ketua Polis Daerah Mersing, Superintendan Cyril Edrward Nuing berkata, ketika kejadian mangsa dalam perjalanan ke tempat kerjanya dari Terengganu ke Pasir Gudang.
“Hasil siasatan di tempat kejadian mendapati sebuah kereta Nissan Almera dipandu mangsa dari Terengganu hendak menuju ke Johor Bahru.
“Ketika tiba di lokasi kejadian kereta yang dipandu dipercayai hilang kawalan terbabas memasuki laluan bertentangan dan melanggar sebuah lori jenis Daihatsu.
“Akibat daripada kemalangan tersebut menyebabkan pemandu kereta tersepit di dalam kereta dan pihak bomba telah berjaya mengeluarkan pemandu tersebut,”katanya dalam kenyataan hari ini.

Tambahnya, mangsa disahkan meninggal dunia di tempat kejadian oleh paramedik Hospital Mersing.
Katanya, mayat mangsa di bawa ke Unit Forensik Hospital Mersing untuk urusan bedah siasat.
“Kes tersebut diklasifikasi bawah Seksyen 41 (1) Akta Pengangkutan Jalan 1987,”katanya lagi.-K! ONLINE


Tanah runtuh, pokok tumbang di Tanjung Jaga
Oleh NUR SYAZWANA MANSOR

21 Oktober 2021, 9:53 pm
YAN – Hujan lebat berterusan selama beberapa jam pada semalam turut mengakibatkan tanah runtuh dan pokok tumbang di kawasan lereng bukit di Kilometer 48.4 Tanjung Jaga di sini.
Bagaimanapun, tiada kemalangan jiwa atau kecederaan membabitkan orang awam dilaporkan dalam kejadian tersebut.
Susulan kejadian itu, laluan utama yang menghubungkan Pekan Yan ke Singkir  dekat sini berkenaan ditutup buat sementara waktu.
Pengerusi Jawatankuasa Pengurusan Bencana Daerah Yan, Tunku Iskandar Shah Tunku Muzaffar Shah berkata, hasil pemantauan yang dilakukan mendapati runtuhan melibatkan kawasan sepanjang 30 meter dan setinggi 12 meter.
Kata beliau, kerja-kerja pembersihan sedang giat dilakukan oleh Jabatan Kerja Raya (JKR) bersama agensi dan jabatan berkaitan sejak pagi tadi.
“Selain di Tanjung Jaga, pemantauan di beberapa kawasan berisiko tanah runtuh turut dilakukan antaranya di sekitar hulu Sungai Seri Perigi, Titi Hayun dan Batu Hampar.

“Jabatan Mineral dan Geosains (JMG) turut melakukan pemantauan cerun-cerun berisiko sepanjang jalan ke puncak Gunung Jerai,” katanya di sini hari ini.
Dalam pada itu, beliau berkata, kawasan Pekan Yan sudah kembali pulih selepas ditenggelami air selama beberapa jam malam semalam.
Katanya, pihaknya bersama agensi dan jabatan berkaitan sedang melakukan bancian berkaitan kerosakan terlibat.-K! ONLINE.


Wanita ketagih makan abu mayat suami
Oleh KOSMO!

21 Oktober 2021, 8:00 pm
LONDON – Seorang wanita menerusi sebuah rancangan televisyen mengaku mempunyai ketagihan pelik iaitu gemar memakan abu mayat mendiang suaminya, lapor laman berita LadBible.
Wanita yang hanya dikenali sebagai Casie itu membuat pengakuan tersebut menerusi program televisyen My Strange Addiction.
Casie kehilangan suaminya akibat serangan asthma kronik pada 2019.
Kegilaan memakan abu mayat itu bermula apabila sebahagian daripada abu tersebut tertumpah di atas tangan Casie.
“Selepas ia tertumpah, saya tidak mahu mengelapnya memandangkan abu mayat itu adalah suami saya. Saya juga tidak mahu membuangnya lalu saya menjilat abu itu daripada jari-jemari saya,” katanya.
Menurut wanita itu, dia akan mencelupkan jarinya ke dalam bekas berisi abu mayat itu dan mejilatnya.

“Rasanya seperti telur yang busuk dan pasir namun saya sukakannya.
“Memandangkan saya tidak membuang suami daripada kehidupan ini, saya kemudian ‘memakannya’,” kata Casie.
Cassie bagaimanapun berharap ketagihan peliknya itu mampu dihentikan sebelum kesemua abu itu habis ditelan. – AGENSI


Jumlah pesakit meningkat selepas rentas negeri dibenarkan
Oleh MUHD AFIQ AL-HAFIZ MAT YUSOF

21 Oktober 2021, 7:35 pm
PETALING JAYA – Kemasukan pesakit ke hospital awam dan Pusat Kuarantin dan Rawatan Covid-19 (PKRC) di Selangor, Wilayah Persekutuan dan Putrajaya telah mula menunjukkan trend meningkat selepas kebenaran merentas negeri dibenarkan.
Menteri Kesihatan, Khairy Jamaluddin Abu Bakar berkata, situasi sama dilihat berlaku bagi negeri di Sarawak terutamanya kategori 3, 4 dan 5 selepas kebenaran rentas daerah dan negeri diberikan.
“Begitu juga trend pesakit bagi kategori 3, 4 dan 5 di Zon Selatan dimana Negeri Sembilan mula menunjukkan peningkatan. Kes peningkatan pesakit Covid-19 ke hospital ini amat membimbangkan.
“Ia satu perkara di dalam perhatian Kementerian Kesihatan Malaysia (KKM) untuk terus melakukan pemantauan dengan lebih teliti lagi sebelum tindakan selanjutkan akan dilakukan,” katanya ketika sidang media khas di sini hari ini.
Mengulas lanjut, antara tindakan selanjutnya yang akan dilakukan KKM ialah dengan memperluaskan pemberian suntikan dos penggalak kepada individu-individu yang layak.
“KKM akan memperluaskan pemberian dos penggalak kepada individu yang layak bagi memastikan perlindungan yang optimum dapat dicapai. Pelaksanaan dos penggalak ini telah dimulakan di seluruh negara pada 13 Oktober lalu,” ujarnya.- K! ONLINE.


Buaya ‘vegetarian’ hanya makan nasi dua kali sehari
Oleh KOSMO!

21 Oktober 2021, 7:00 pm
NEW DELHI – Seekor buaya yang tinggal di dalam kolam kuil Sri Ananthapadmanabha di utara negeri Kerala, India dianggap cukup unik kerana tidak pernah makan daging, lapor laman berita Oddity Central semalam.
Buaya bernama Babiya itu diberi jolokan buaya vegetarian kerana hanya makan nasi yang dimasak sepanjang tinggal di kuil itu.
Paderi-paderi di situ mendakwa buaya itu tidak pernah menyerang mereka dan menganggap buaya Babiya sebagai suci.
Haiwan itu akan makan dua hidangan nasi sehari, iaitu pada waktu pagi dan tengah hari.
Menurut seorang petugas kuil itu, Babiya tidak pernah menerima hidangan daging mahu pun menyerang ikan-ikan di kolam itu.
Namun, menurut seorang pakar buaya, Anirban Chaudhuri, buaya lazimnya akan makan makanan yang biasa dimakan iaitu daging.

“Namun, perlu difahami bahawa buaya merupakan haiwan yang ‘tahan lasak’. Boleh jadi, makanan utamanya adalah ikan-ikan di dalam kolam tersebut dan hanya makan nasi sebagai makanan tambahan,” katanya. – AGENSI


Kontroversi bual bicara rogol, Astro Warna mohon maaf
Oleh HANISAH SELAMAT

21 Oktober 2021, 7:51 pm
PETALING JAYA – Selepas tiga hari paparan kandungan ‘jenaka rogol’ menerisi program Rumah No.107 hangat diperkatakan, saluran Astro Warna selaku penyiar akhirnya tampil memohon maaf atas kekecohan tang berlaku.
“Baru-baru ini tular di platform media sosial mengenai klip video salah sebuah program terbitan Astro Warna, Rumah No.107.
“Kami di Astro Warna ingin menegaskan bahawa kami memandang serius akan perkara ini.
“Kami sentiasa berpegang kepada prinsip untuk tidak berkompromi dengan hal-hal berkaitan gangguan seksual dan diskriminasi ke atas wanita, sama ada dari segi perbuatan mahupun tutur kata (secara lisan),” kata pihak berkenaan.
Unit penerbitan Astro Warna turut berjanji akan lebih berhati-hati dan peka dengan pengisian yang bakal dijadikan input dalam rancangan sketsa bual bicara pada masa akan datang.
Terdahulu, klip video daripada Rumah No.107 tular menerusi Twitter selepas pelakon, Fauzi Nawawi memperincikan adegan rogol lakonannya bersama Raja Farah dalam filem Anak Halal terbitan tahun 2007.

Rata-rata netizen mempersoalkan pendedahan tersebut yang disifatkan tidak sopan apabila seakan membuka aib seorang wanita apatah lagi kata-katanya disambut gelak tawa hos dan artis jemputan lain.
Menyedari ketelanjurannya, Fauzi, 48, tampil membuat permohonan maaf secara terbuka, begitu juga seorang lagi pelakon yang juga hos bersama program berkenaan, Khir Rahman. – K! ONLINE


Kelantan pantau kegiatan pembalakan haram guna dron
Oleh ROSALWANI CHE SOH

21 Oktober 2021, 7:59 pm
KOTA BHARU – Kerajaan negeri Kelantan akan menggunakan dron untuk menjalankan pemantauan kegiatan pembalakan haram di negeri ini sepanjang musim tengkujuh.
Menteri Besar Kelantan, Datuk Ahmad Yakob berkata, pemantauan dan penguatkuasaan itu dilakukan oleh Jabatan Perhutanan Negeri Kelantan (JPNK) sehingga hujung tahun ini.
“Segala kerja-kerja mengeluarkan hasil kayu yang diluluskan oleh kerajaan telah dihentikan apabila memasuki bulan Oktober yang merupakan permulaan musim tengkujuh.
“Oleh itu, JPNK akan menggunakan dron untuk terus memantau dan membuat pemeriksaan pembalakan haram yang dilakukan sehingga hujung tahun,” katanya
Beliau berkata demikian pada sidang akhbar di Pejabat Menteri Besar, Kota Darulnaim di sini hari ini.
Terdahulu, kerajaan negeri menyumbangkan sebanyak dua buah mesin bantuan alat pernafasan bernilai RM 130,000 kepada Penyelaras Strategi Perjalanan Hospital Universiti Sains Malaysia, (Unit Pembangunan Korporat), Dr. Mohamad Ibariyah Iberahim.

Sumbangan itu untuk membantu pesakit Covid-19 pada tahap tiga dan empat yang memerlukan bantuan pernafasan ketika menjalani rawatan di wad hospital. -K! ONLINE.


Raja Farah anggap isu jenaka rogol selesai
Oleh MOHD. HAIKAL ISA

21 Oktober 2021, 8:01 pm
PETALING JAYA – Enggan lagi memanjangkan isu jenaka rogol yang membabitkan dirinya, pelakon Raja Farah menganggap perkara berkenaan telah pun selesai.
Raja Farah atau nama lengkapnya, Raja Farah Raja Aziz berkata, dia cuma berharap agar insiden yang menimpa dirinya menjadi iktibar dan tidak berlaku kepada orang lain selepas ini.
“Saya tak nak komen sangat kerana secara dasarnya, perkara ini sudah selesai.
“Cuma, apa yang saya harapkan, perkara ini tidak akan berulang atau terjadi lagi kepada sesiapa selepas ini. Semoga semua pihak yang terbabit dengan mana-mana program bual bicara akan lebih sensitif dalam menerbitkan konten mereka,” katanya.
Berkenaan permohonan maaf daripada pihak terlibat, Farah mendedahkan, dia belum menerima permohonan maaf secara peribadi daripada penerbit dan pengacara program berkenaan iaitu Khir Rahman walaupun permohonan maaaf sudah dibuat olehnya dalam Instagram.
“Saya tengok Abang Khir ada cuba cari nombor telefon saya namun, dia tidak ada DM (direct messege) atau apa-apa.

“Kalau abang Fauzi, dia ada DM saya dan muat naik dalam Instagram,” ujarnya.
Dalam pada itu, ditanya tentang kesan terhadap mentalnya berhubung apa yang berlaku, Farah mengakui sangat terkesan namun bersyukur suaminya, Megat Bashirun Qhuyum Zakaria seorang yang sangat memahami.
“Sekarang saya sudah okey. Suami banyak bagi sokongan dan kehidupan berjaya seperti biasa.
“Sejujurnya, saya sangat terkesan. Rasa macam aib dibuka dan rasa seperti tidak dihormati. Saya dan suami berlapang dada dan kami berharap jangan ada pihak yang memburukkan keadaan pula.
“Saya tak kisah andai tak buat permohonan maaf secara terbuka. Perkara biasa sebagai manusia apabila kita tersilap kata. Harap semuanya diselesaikan secara baik,” katanya.
Terdahulu, pelakon Fauzi Nawawi berkongsi secara terperinci tentang babak rogol melibatkan Raja Farah dalam filem Anak Halal terbitan 2007 menerusi program bual bicara, Rumah No. 107.
Dalam segmen tersebut, Fauzi bersama dua tetamu undangan lain, Fizz Fairuz dan Zul Huzaimy termasuk Shuk Sahar mengimbau tentang watak jahat yang pernah dijayakan mereka. – K! ONLINE


Penerima Sinovac boleh ambil dos penggalak mulai esok
Oleh MUHD AFIQ AL-HAFIZ MAT YUSOF

21 Oktober 2021, 7:47 pm
PETALING JAYA – Kementerian Kesihatan (KKM) memutuskan untuk melanjutkan pemberian dos penggalak kepada individu yang sudah menerima dos lengkap vaksin jenis Sinovac sekurang-kurangnya tiga bulan yang lalu.
Menterinya, Khairy Jamaluddin Abu Bakar berkata, kumpulan penerima dos vaksin itu akan diberikan dos penggalak vaksin Comirnaty daripada Pfizer-BioNTech secara heterologi.
“Sebagai permulaan, pemberian dos penggalak itu akan diberikan kepada individu berusia 60 tahun ke atas berdasarkan saranan Strategic Advisory Group of Expert (SAGE) on Immunization daripada Pertubuhan Kesihatan Sedunia (WHO) yang bersidang pada 4 hingga 7 Oktober lalu.
“Pemberian dos penggalak secara heterologi ini secara penggunaan ‘off-label’ dan dijadikan sebagai cabang kajian dalam kajian The Real World Evaluation of COVID-19 Vaccination (RECoVaM) serta kajian kesan advers serius, selepas vaksinasi (SAFECOVAC), iaitu bagi semua penerima dos penggalak.
“Pemberian dos penggalak ini dilakukan secara sukarela dan percuma di bawah Program Imunisasi Covid-19 Kebangsaan (PICK) yang bertujuan memastikan tempoh perlindungan optimum dapat diperolehi penerima vaksin Covid-19 di negara ini,” katanya ketika sidang media khas di sini hari ini.
Mengulas lanjut, pemberian dos penggalak bagi individu yang layak tersebut akan dimulakan secara berfasa di seluruh negara esok.

“Individu yang layak akan dimaklumkan menerusi aplikasi MySejahtera dan melalui pesanan ringkas di nombor telefon yang berdaftar bagi individu yang tidak mempunyai MySejahtera.
“Kaedah janji temu pemberian dos penggalak akan ditambah baik dari semasa ke semasa dan tidak lama lagi mungkin akan ada ciri untuk membuat janji temu melalui sistem yang sedang dibangunkan KKM,” ujarnya. – K! ONLINE.


Selangor, Sabah dan Negeri Sembilan rekod kluster baharu
Oleh SITI A'ISYAH SUKAIMI

21 Oktober 2021, 7:54 pm
PUTRAJAYA – Selangor, Sabah dan Negeri Sembilan mencatatkan kluster baharu terdiri daripada tiga kluster komuniti, dua kluster tempat kerja dan satu kluster kumpulan berisiko tinggi, menjadi antara penyumbang kepada 6,210 kes harian negara.
Enam kluster baharu itu melibatkan Kluster Parit Tiga Belas di Sabak Bernam dan Kluster Industri Jalan Dengkil-Banting di Sepang dan Kuala Langat, Selangor; Kluster Kampung Batu 66 dan Kluster Kampung Bawan di Beaufort, Sabah serta Kluster Taman UA di Jelebu dan Seremban manakala, Kluster Jalan Hutton di Seremban, Negeri Sembilan.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah 6,210 kes harian yang dilaporkan, sebanyak 42 kes import menjadikan jumlah kes positif Covid-19 sebanyak 2,413,592 kes.
“Terdapat 116 kes (1.9 peratus) adalah kategori tiga, empat dan lima serta 6,094 kes (98.1 peratus) kategori satu dan dua.
“Dalam masa sama, sebanyak 7,562 kes sembuh hari ini dengan jumlah kumulatif kes sembuh daripada Covid-19 sebanyak 2,303,583 kes,” katanya dalam satu kenyataan akhbar di sini hari ini.
Ujarnya lagi, sebanyak 677 kes dirawat di Unit Rawatan Rapi dan 319 kes memerlukan bantuan pernafasan. -K!ONLINE


120 mangsa banjir kilat di Sepang dipindahkan ke PPS
Oleh SUBKHI SUDARJI

21 Oktober 2021, 7:42 pm
SEPANG – Seramai 120 penduduk di 11 kawasan dalam mukim Labu dan Dengkil yang terjejas dengan bencana banjir kilat yang berlaku malam tadi telah ditempatkan di beberapa Pusat Pemindahan Sementara (PPS).
Pegawai Daerah Sepang, Khairi Azali Ibrahim berkata, ketika ini semua mangsa berada menjalani ujian saringan Covid-19 oleh Kementerian Kesihatan selepas seorang penduduk yang positif sebelum di pindahkan Pusat Pemindahan Sementara (PPS) di mukim Labu dan Dengkil.
“Penduduk sekitar mukim Labu yang didapati positif Covid-19 akan dipindahkan di Balai Raya MPKK Kampung Giching manakala mereka yang positif pula ditempatkan di Sekolah Rendah Agama Kampung Giching dan Sekolah Rendah Agama Labu Lanjut.
“Bagi Mukim Dengkil pula, Dewan Gemilang Taman Gemilang digunakan sebagai PPS bagi mereka yang positif manakala SRA Kampung Dato Ahmad Razali pula penduduk yang negatif,” ujarnya kepada Kosmo! sebentar tadi.
Khairi Azali yang turut turun padang meninjau keadaan semasa malam semalam berkata, 11 kawasan dalam mukim Labu dan Dengkil telah terlibat dengan banjir kilat. -K! ONLINE.


[VIDEO] Pemandu lori dikesan, tiada tuntutan ganti rugi
Oleh MOHD. HUSNI MOHD. NOOR

21 Oktober 2021, 6:51 pm
PUTRAJAYA – Polis mengesahkan pemandu lori yang terbabit melanggar lebih 10 buah kereta di di Kompleks E, di sini sudah dikesan.
Ketua Polis Daerah Putrajaya Asisten Komisioner A.Asmadi Abdul Aziz ketika dihubungi hari ini berkata, pemandu lori berkenaan akan hadir ke Ibu Pejabat Polis Daerah (IPD) Putrajaya bagi memberi keterangan.
“10 daripada pemilik kereta yang terbabit kejadian itu sudah hadir ke IPD Putrajaya untuk membuat laporan. Kes disiasat mengikut Sekyen 42 Akta Pengangkutan Jalan (APJ) 1987,” katanya.
Sementara itu, Pejabat Ketua Pegawai Keselamatan Kerajaan Malaysia (CGSO), Jabatan Perdana Menteri (JPM) turut mengesahkan kejadian itu.
Menurutnya, CGSO Parcel E juga memaklumkan, lokasi kejadian telah digazetkan sebagai kawasan yang tidak dibenarkan untuk parkir sebarang kenderaan.
“Tiada sebarang tuntutan ganti rugi yang boleh dibuat oleh mangsa yang terlibat memandangkan kawasan atau laluan tersebut telah digazetkan sebagai kawasan yang tidak dibenarkan parkir,” katanya.

Katanya, pihaknya juga difahamkan, polis akan mengadakan operasi di laluan itu bagi menghalang pengguna meletakkan kenderaan dan boleh mengeluarkan saman kepada mereka yang tidak patuh.
Sebelum ini, tular sebuah video di laman sosial memaparkan sebuah lori melanggar lebih 10 buah kereta. Pelanggaran itu menyebabkan pelbagai kerosakan termasuk kesan calar dan kerosakan cermin sisi. – K! ONLINE


50 kawasan terjejas, mangsa banjir meningkat hampir 1,000
Oleh DIYANATUL ATIQAH ZAKARYA

21 Oktober 2021, 5:57 pm
MELAKA – Jumlah mangsa bencana banjir yang melanda ketiga-tiga daerah negeri ini semalam meningkat kepada 932 orang, setakat pukul 4 petang tadi.
Pengarah Angkatan Pertahanan Awam (APM) Melaka Lt. Kol (PA) Cuthbert John Martin Quadra berkata, lima lagi pusat pemindahan sementara (PPS) turut dibuka menjadikan jumlah keseluruhan PPS aktif sebanyak 12 lokasi.
“Pada pukul 8 pagi tadi kita merekodkan seramai 590 penduduk yang telah berpindah ke PPS dan jumlah itu meningkat kepada 932 mangsa setakat pukul 4 petang tadi.
“Kesemua mangsa terdiri daripada 249 buah keluarga yang terjejas,” katanya dalam satu kenyataan media dikeluarkan tadi.
Tambahnya, sehingga kini sebanyak 50 buah penempatan telah terjejas dengan 26 daripadanya melibatkan kawasan di Melaka Tengah, 14 di Alor Gajah dan Jasin 10 kawasan. -K! ONLINE.


Berbaki tiga hari kuarantin, Maria Tunku Sabri masuk Maeps
Oleh MOHAMMAD SHAHEMY AZMI

21 Oktober 2021, 6:04 pm
PETALING JAYA – Pengacara Maria Tunku Sabri terpaksa dikejarkan ke Pusat Kuarantin dan Rawatan Covid-19 Bersepadu (PKRC) di Taman Ekspo Pertanian Malaysia (Maeps), Serdang malam tadi selepas gagal bacaan darah tinggi rendah, degupan jantung laju dan demam gara-gara dijangkiti Covid-19.
Menerusi satu hantaran yang dimuat naik dalam Instagram miliknya, Maria turut berkongsi perjalanannya dibawa menaiki ambulans ke PKRC untuk rawatan walaupun tempoh kuarantinnya cuma berbaki tiga hari untuk tamat.
“Pengakhirannya saya ke Maeps. Lagi tiga hari sahaja kuarantin, saya diarah ke Klinik Kesihatan Hulu Klang. Saya gagal bacaan darah tinggi rendah, jantung laju dan masih demam.
“Allahuakbar, subhanallah, aku reda Ya Allah. Aku terima sakit penghapus dosa, insya-Allah,” tulisnya.
Ketika ambulans yang membawanya tiba di Maeps, bekas pengacara program Jalan Jalan Cari Makan itu sempat memohon maaf.
Dia turut meminta pengikutnya dalam Instagram supaya mendoakan kesejahteraan dirinya agar sembuh daripada Covid-19.

“Okey, ambulans dan sampai. Dari tadi menunggu tak sabar untuk ke Maeps sebab nak sihat cepat. Doakan saya semua kawan-kawan, saudara-mara, sedekahkan saya al-Fatihah. Saya sayang semua,” ujar Maria yang dilihat turut mencium tangan dan meminta maaf kepada suaminya.
Ketika berada di dalam ambulans, Maria dilihat turut mengalirkan air mata dan menangis kerana berasa gementar untuk dibawa ke PKRC bagi menjalani rawatan dan kuarantin di sana.
“Dugaan Allah SWT untuk saya dan suami. Saya reda, mungkin ada yang lebih baik Allah SWT dah aturkan untuk kami.
“Buat rakyat Malaysia, jangan ambil mudah Covid-19. Jika tidak ada gejala lagi bahaya. Tolong doakan kami sihat ya,” jelasnya.
Menjengah dalam ruangan komen, ramai rakan artis turut bersimpati dengan nasib yang menimpa pengacara itu dan mendoakan agar Maria bersama suaminya sembuh seperti sediakala.
“Syafakillah kak. Moga diberi kesembuhan dan dipermudahkan segala urusan,” ujar pelakon dan juga penyanyi, Erra Fazira.
“Awak kuat dan semoga cepat sembuh. Kami akan sentiasa mendoakan akak dan juga keluarga,” kata Farahdhiya.
Terdahulu, menerusi satu hantaran yang dimuat naik Maria dalam Instagram miliknya tiga hari lalu, bekas pramugari syarikat penerbangan Malaysia Airlines Berhad (MAB) itu ada berkongsi peristiwa berkemungkinan dia dijangkiti Covid-19 daripada suaminya ketika berada di Ipoh, Perak. – K! ONLINE


Maria Wattel diiktiraf ahli bina badan wanita tertinggi dunia
Oleh KOSMO!

21 Oktober 2021, 6:00 pm
AMSTERDAM – Seorang atlet dari Belanda yang memiliki ketinggian 181 sentimeter (sm) telah diiktiraf sebagai atlet bina badan wanita paling tinggi di dunia oleh Guinness World Records, lapor agensi berita United Press International kelmarin.
Maria Wattel, 41, berkata rakannya, Oliver Richters mencadangkan kepadanya untuk memohon  pengesahan Guinness World Records selepas Richters disahkan sebagai atlet bina badan lelaki paling tinggi di dunia oleh badan rekod dunia itu.
Wattel berkata,  dia mula aktif dalam sukan bina badan pada usia 19 tahun dan mula bertanding pada Mac 2005.
Menurutnya, bertanding adalah mencabar kerana penganjur berdepan kesukaran sukar untuk menempatkannya dalam kategori tertentu kerana ketinggiannya.
“Saya pernah bertanding dalam pertandingan di mana saya tidak dinilai atau dinilai melalui sesuatu yang biasa seperti ketinggian,” katanya.
Wattel berkata, dia menganggap rekod dunia itu sebagai ‘mahkota kecil’ dalam kerjaya bina badannya.

“Untuk dikenali oleh Guinness World Records adalah satu kejutan besar.
“Menjadi seorang wanita yang tinggi dan mempunyai kerjaya sebagai ahli bina badan wanita adalah sesuatu yang sukar,” katanya. – Agensi


Mengaku terima upah RM100 hantar ketum
Oleh YATIMIN ABDULLAH

21 Oktober 2021, 6:05 pm
PASIR MAS – Seorang lelaki mengaku menerima upah sebanyak RM100 sehari sebagai upah untuk menghantar air ketum semasa dia ditahan polis dalam serbuan di Kampung Padang Embun, di sini semalam.
Dalam serbuan pukul 7.30 petang itu, polis merampas sebanyak 357 liter air ketum dan daun ketum seberat 180 kilogram yang dianggarkan bernilai RM8,970.
Ketua Polis Daerah Pasir Mas, Asisten Komisioner Mohd. Nasaruddin M. Nasir berkata, suspek berusia 34 tahun itu ditahan semasa berada di dalam sebuah kereta jenis Proton Wira di hadapan rumah tersebut.
Menurutnya, pemeriksaan lanjut ke atas tubuh badan suspek tidak menjumpai barangan salah.
“Bagaimanapun, pemeriksaan di dalam kereta itu telah menjumpai air ketum sebanyak 357 liter dan daun ketum seberat 180 kilogram.
“Suspek mengaku air dan daun ketum itu miliknya dan mendapatkan semua bekalan itu daripada seorang lelaki Siam yang dikenali sebagai Tan,” katanya dalam satu kenyataan di sini hari ini.

Menurut Mohd. Nasaruddin, suspek turut mendedahkan dia mendapat upah sebanyak RM100 sehari daripada lelaki sama untuk menghantar air ketum.
Ujarnya, ujian saringan air kencing mendapati, suspek positif dadah methamphetamine dan mempunyai beberapa rekod jenayah lampau.
Tambahnya, kes disiasat mengikut Seksyen 30 (3) Akta Racun 1952 dan Seksyen 15(1)(a) Akta Dadah Berbahaya 1952. -K! ONLINE.


Di sebalik ujian ada rahmat – Ebit
Oleh MUHD AFIQ AL-HAFIZ MAT YUSOF

21 Oktober 2021, 5:06 pm
PETALING JAYA – “Saudaraku, disebalik ujian ada rahmat.”
Itu antara perkongsian pendakwah bebas, Ebit Lew menerusi hantaran terbaharu di media sosial Facebook hari ini.
Ebit yang sedang menikmati percutian bersama keluarga di Switzerland memuat naik hantaran tersebut selepas ditanya anak-anaknya.
“Anak-anak tanya, ayah kenapa cantik sangat alam ni ye. Kenapa air sungai dari jauh nampak macam biru? salji cantik langit gunung, semuanya cantik sangat. Walau ambil gambar tak sama macam sebenarnya.
“Siapa jadikan semuanya anakku? Dialah Allah S.W.T. yang menjadikan segalanya. Dialah Allah yang memiliki langit dan bumi. Dialah Allah yang menjadikan segalanya. Pemilik semuanya. Dia Maha berkuasa atas segala sesuatu.
“Di mana sahaja kita, belajarlah melihat dengan hati, dengan cinta, kita dihantar untuk mengenal cinta-Nya,” katanya.

Ebit turut memberitahu, hanya rahmat dan kasih sayang Allah S.W.T yang akan membawa ke syurga.
“Anakku walau ke mana kita pergi kita hamba-Nya. Nanti dalam syurga juta-juta kali lagi cantik. Tiada akal yang mempu mencapainya. Syaratnya kita menjadi hamba-Nya dan sentiasa mencari reda-Nya. Hanya dengan rahmat dan kasih sayang-Nya yang akan bawa kita ke sana.
“Jaga solat walau di mana sahaja. Buat Ta’lim. Cerita kebesaran Allah di mana sahaja. Bawa akhlak Nabi S.A.W. balas keburukan dengan kebaikan dan disebalik ujian ada rahmat,” ujarnya. – K! ONLINE


Koperal dan lans koperal mengaku tidak bersalah terima rasuah
Oleh IVAN AMIRUL

21 Oktober 2021, 5:53 pm
KOTA KINABALU – Dua anggota polis mengaku tidak bersalah atas pertuduhan menerima rasuah selepas dihadapkan ke Mahkamah Khas Rasuah Kota Kinabalu hari ini.
Tertuduh, Lans Koperal Haikal Ibrahim Abdullah, 32, dan Koperal Sabestino Bong, 42, membuat pengakuan itu di hadapan Hakim Abu Bakar Manat.
Mengikut kertas pertuduhan, Haikal yang bertugas di Ibu Pejabat Polis (IPD) Kota Belud berhadapan sembilan pertuduhan membabitkan nilai suapan sebanyak RM1,570 bagi tempoh di antara 23 Mei 2017 hingga 6 Julai 2018.
Tertuduh kedua, Sabestino yang juga bertugas di IPD Kota Belud bagi Bahagian Narkotik menerima suapan sebanyak RM200 daripada seorang lelaki, 6 Jun 2017 yang didakwa sebagai dorongan kepadanya supaya tidak mengambil tindakan ke atas lelaki itu mengikut Akta Dadah Berbahaya Langkah-Langkah Pencegahan Khas 1985.
Sabestino kemudiannya juga menerima wang suapan tambahan sebanyak RM100 di sebuah bank di daerah sama.
Kedua-dua tertuduh dituduh mengikut Seksyen 17(a) Akta Suruhanjaya Pencegahan Rasuah (SPRM) 2009 yang boleh dihukum mengikut Sekysen 24(1) akta yang sama.

Mahkamah membenarkan ikat jamin ke atas Sabestino sebanyak RM6,000 bersama deposit RM3,000, seorang penjamin tempatan selain tertuduh diarah melaporkan diri ke pejabat Suruhanjaya Pencegahan Rasuah Malaysia (SPRM) Lahad Datu selain pasport diserahkan kepada mahkamah dan tidak boleh menganggu saksi pendakwaan.
Bagi Haikal Ibrahim, tertuduh dibenarkan ikat jamin dengan wang jaminan sebanyak RM8,000 bersama deposit RM4,000 dan seorang penjamin tempatan serta turut diarahkan melapor diri kepada SPRM Sandakan dan pasport diserahkan kepada mahkamah serta tidak boleh menganggu saksi pendakwaan.
Kedua-dua tertuduh sebelum ini memohon rayuan kepada mahkamah agar mengurangkan wang jaminan berikutan perlu menanggung keluarga.
Pendakwaan dikendalikan Timbalan Pendakwa Raya SPRM Sabah, Nurul Izzati Sapifee, manakala kedua-dua tertuduh tidak diwakili peguam. -K! ONLINE.


Pembawa rayu dana segera bantu pengusaha bas ekspress
Oleh EDDY AQMAL MOHAMED HAMIDI

21 Oktober 2021, 6:01 pm
KUALA LUMPUR – Persatuan Pengusaha Bas Ekspres Melayu Semenanjung Malaysia (Pembawa) menyeru kerajaan agar meneliti permohonan mereka untuk mendapatkan bantuan secara ‘one off’ bagi meringankan bebanan pengusaha bas ekspress melakukan kerja-kerja penyelenggaraan bas.
Setiausaha Agungnya, Laili Ismail berkata, ahli Pembawa menarik nafas lega susulan pengumuman kerajaan untuk membenarkan perjalanan rentas negeri pada 11 Oktober lalu namun terdapat beberapa isu yang membimbangkan pengusaha-pengusaha bas ekspres.
“Untuk memulakan operasi semula, bas yang telah lama diparkir dan tidak digunakan perlu diselenggara semula bagi memastikan bas berfungsi dengan baik sekaligus menjamin keselamatan pengguna.
“Pembawa menganggarkan para pengusaha memerlukan sekurang-kurangnya RM15,000 untuk menyelenggara sebuah bas yang dirasakan sangat tinggi memandangkan kebanyakan mereka sudah lama bertahan dalam keadaan tiada pendapatan,” katanya pada satu sidang akhbar di sini hari ini.
Turut hadir, Yang Dipertua Pembawa, Mohamad Kaharrudin Salleh dan Timbalannya, Abu Hanipah Mohd. Said.
Jelas Laili, dalam menghadapi pandemik Covid-19, para pengusaha seolah-olah tiada pilihan selain terpaksa beroperasi secara minima walaupun sedar akan kerugian yang ditanggung demi meneruskan khidmat kepada yang memerlukan.

“Pihak Pembawa juga amat berbesar hati sekiranya kerajaan dapat membantu menampung sekurang-kurangnya 60 atau 70 peratus daripada jumlah yang diperlukan untuk kerja-kerja penyelenggaraan memandangkan majoriti pengusaha sudah amat terkesan susulan Perintah Kawalan Pergerakan (PKP) sebelum ini.
“Kami merayu agar pihak kerajaan memberi perhatian berhubung masalah yang disuarakan ini dan berharap ada bantuan segera terutamanya dalam bentuk dana kewangan bagi membuka jalan kepada pengusaha mengatur semula strategi untuk mula beroperasi,” ujar beliau. -K! ONLINE.


Lebih 200 permohonan CCC diterima MPK
Oleh MOHAMAD NAUFAL MOHAMAD IDRIS

21 Oktober 2021, 6:41 pm
KLANG – Majlis Perbandaran Klang (MPK) telah menerima lebih 200 permohonan Perakuan Siap dan Pematuhan (CCC) penempatan pekerja asing di sekitar daerah ini.
Timbalan Yang Dipertua Majlis Perbandaran Klang (MPK), Elya Marini Darmin berkata, langkah itu selaras memastikan majikan mematuhi Akta Standard Minimum Perumahan,Penginapan dan Kemudahan Pekerja 1990 (Akta 446).
Katanya, pihaknya juga telah memperkenalkan Garis Panduan Perancangan Penginapan Pekerja Jangka Pendek (TLQ) dan Asrama Pekerja Berpusat (CLQ) pada Mac lalu sebagai rujukan kepada pihak majikan.
“Setakat ini, tiada sebarang kompaun dikeuarkan terhadap mana-mana syarikat yang gagal mengikut CCC.
“Saya ingin mengingatkan pihak majikan yang melanggar arahan boleh dikenakan kompaun maksimum sehingga RM250,000 di bawah Akta Jalan, Parit dan Bangunan 1974,” katanya di sini hari ini.
Justeru, Elya meminta mana-mana syarikat dan kilang di daerah ini yang mempunyai pekerja asing memohon CCC. -K! ONLINE.


Jakim anjur MTQJK bermula esok
Oleh MOHD. HUSNI MOHD. NOOR

21 Oktober 2021, 5:12 pm
PUTRAJAYA – Jabatan Kemajuan Islam Malaysia (Jakim) akan menganjurkan Majlis Tilawah Al-Quran Johan-Johan Kebangsaan (MTQJK) yang akan berlangsung selama lima hari bermula esok hingga 26 Oktober ini.
Ketua Pengarahnya, Datuk Abdul Aziz Jusoh berkata, program itu akan berlangsung secara maya di Studio Utama Yusoff dan Studio Mini Al-Qasas di Kompleks Islam Putrajaya dan 10 Studio RTM Negeri di seluruh negara.
Beliau berkata, MTQJK akan disiarkan secara langsung di TV1 pada 22, 24 dan 25 Oktober 2021 dan juga di TV OKEY pada 23 dan 26 Oktober mulai pukul 9 hingga 10.30 malam.
“MTQJK adalah program julung-julung kalinya diadakan sebagai alternatif kepada Majlis Tilawah dan Hafazan al-Quran Peringkat Kebangsaan (MTHQK) Tahun 1442H/2021M yang telah ditangguhkan berikutan penularan Covid-19.
“MTQJK adalah kelangsungan kepada usaha menyemarakkan pembudayaan al-Quran dalam kalangan masyarakat di Malaysia dan dianjurkan oleh Jakim dengan kerjasama RTM, RTM Negeri-negeri dan Jabatan Agama Islam Negeri-negeri (JAIN) serta Jabatan Kebudayaan dan Kesenian Negara,” katanya menerusi satu kenyataan hari ini.
Abdul Aziz berkata, MTQJK akan dirasmikan esok oleh Menteri di Jabatan Perdana Menteri (Hal Ehwal Agama), Idris Ahmad, manakala majlis penutup pula akan disempurnakan oleh Perdana Menteri, Datuk Seri Ismail Sabri Yaakob pada 26 Oktober.

Beliau berkata, seramai 26 orang Qari dan Qariah Johan-Johan Tilawah Kebangsaan dan jemputan khas yang mewakili semua negeri bakal menyertai acara itu.- K! ONLINE


Maryam, Ryzal sambut ‘durian kimchi’ junior
Oleh MOHAMMAD SHAHEMY AZMI

21 Oktober 2021, 6:09 pm
PETALING JAYA – Pasangan selebriti media sosial terkenal Maryam dan Ryzal Ibrahim yang menggelarkan diri mereka sebagai Durian Kimchi selamat bergelar ibu dan ayah selepas menimang cahaya mata sulung mereka pagi tadi.
Menerusi hantaran yang dimuat naik dalam Instagram milik Maryam, wanita asal Korea Selatan itu berkongsi beberapa keping foto sedang memangku bayi perempuannya dengan wajah penuh kegembiraan.
“Alhamdulillah. Bayi dan saya sihat. Allah SWT mudahkan bersalin. Terima kasih semua doakan saya,” tulis Maryam atau nama sebenarnya You Narae.
Menerusi hantaran yang dimuat naik dalam Instagram milik Ryzal pula, lelaki kelahiran Kota Bharu, Kelantan itu turut mendedahkan nama yang diberikan kepada puteri kesayangan mereka iaitu Rina.
“Assalamualaikum. Masya-Allah, comelnya puteri kesayangan. Genggam erat jari ayahnya. Saya namakan puteri kami Rina, hasil gabungan nama saya Rizal dan Narae (nama sebenar Maryam).
Ryzal atau nama lengkapnya Nik Muhammad Rizal Nik Ibrahim kali pertama mendedahkan isterinya hamil sekitar April lalu menerusi satu pengumuman yang dimuat naik dalam Instagram @duriankimchi.

Terdahulu Ryzal dan Maryam berkahwin pada 15 Ogos 2019 selepas setahun mengenali hati budi masing-masing di Korea Selatan.
Pasangan suami isteri itu kemudiannya mengambil keputusan untuk pulang dan menetap di Malaysia sekitar September tahun lalu. – K! ONLINE


Bekas pengawal keselamatan kekal ke tali gantung
Oleh NUZULSHAM SHAMSUDDIN

21 Oktober 2021, 4:39 pm
PUTRAJAYA – Seorang bekas pengawal keselamatan kekal dihukum gantung sampai mati oleh Mahkamah Persekutuan di sini hari ini atas pertuduhan membunuh seorang wanita  dalam pantang di sebuah apartment di Petaling Jaya, Selangor enam tahun lalu.
Keputusan sebulat suara itu dibuat panel tiga hakim yang diketuai hakim Datuk Vernon Ong Lam Kiat bersama dua lagi hakim iaitu Puan Sri Zaleha Yusof dan Datuk Mary Lim Thiam Suan yang menolak rayuan terakhir Mohd. Azmirul Shamsuddin ,42, selaku perayu.
Rayuan terakhir itu adalah untuk perayu mengetepikan sabitan dan hukuman selepas Mahkamah Tinggi Shah Alam pada 15 Oktober 2018 dan Mahkamah Rayuan pada 22 Oktober 2019 mengekalkan hukuman gantung sampai mati terhadapnya.
Ketika membaca penghakiman ringkas, hakim Vernon berkata, meskipun dalam kes ini
saksi pendakwaan ke-14 iaitu ahli patologi tidak menyatakan bahawa bencana tubuh yang dialami oleh mangsa pada lazimnya akan menyebabkan kematian, namun ahli patologi tersebut ada menyatakan bahawa sebab kematian mangsa adalah “suffocation” (sesak nafas).
“Berdasarkan cara mangsa mati dengan keadaan mulut mangsa disumbat selain tangan, kaki diikat dan kemudiannya diletak di bawah timbunan pakaian, telah membuatkan peluang untuk mangsa hidup tipis.Justeru permohonan rayuan perayu ditolak,” kata hakim Vernon.
Dalam prosiding hari ini, pendakwaan dikendalikan Timbalan Pendakwa Raya Ng Siew Wee manakala tertuduh diwakili peguam G.C Tan.

Mengikut pertuduhan, Mohd. Azmirul didakwa menyebabkan kematian Rabiatul Adawiah Abd. Aziz, 23, di sebuah apartment di Sungai Way, Petaling Jaya dii sini, pukul 8.22 malam pada 4 Mac 2015.
Pertuduhan dikemukakan mengikut Seksyen 302 Kanun Keseksaan itu memperuntukkan hukuman mati mandatori, jika sabit kesalahan.
Pada 15 Oktober 2018, Mohd. Azmirul dihukum gantung sampai mati oleh Mahkamah Tinggi Shah Alam selepas didapati bersalah membunuh seorang wanita sedang berpantang.-K! ONLINE


Filem Kemarin selit rakaman video milik ahli kumpulan Seventeen
Oleh SITI ATHIRAH DZULKIFLY

21 Oktober 2021, 5:06 pm
PETALING JAYA – Hampir setahun menangguh jadual tayangan, filem Kemarin akhirnya menemui penonton di Malaysia bermula 21 Oktober (hari ini) menerusi platform pawagam di rumah, Astro First.
Filem arahan sutradara, Upie Guava ini merupakan terbitan Mahakarya Pictures dan telah mendapat kerjasama penuh daripada syarikat pengedaran Horizon Film Entertainment dan Cineplus Asia di Malaysia.
Kemarin merupakan sebuah filem dokudrama panjang yang mengisahkan kejadian bencana Tsunami Banten yang berlaku pada 22 Disember 2018 sehingga mengorbankan ratusan manusia.
Kejadian tersebut sebagaimana ramai tahu, turut dialami sendiri oleh kumpulan Seventeen yang mana ketika itu, sedang membuat persembahan di sebuah pentas yang berlatar belakangkan pantai daerah Tanjung Lesung di Indonesia.
Kejadian tersebut juga telah meragut nyawa anggota kumpulan tersebut iaitu Herman (Gitaris), Bani (Bassist), Andi (Drummer), Oki (Roadman), Ujang (Bass Juruteknik) dan Dylan (Isteri Ifan Vokalis Seventeen).
Menerusi pengalaman yang dilalui Ifan, anggota yang masih tinggal, filem ini menyorot kisah pahit kejadian tersebut selain menyuntik proses perjuangan, persahabatan, kejayaan dan konflik yang dialami Seventeen.

Menariknya, produksi turut menyelitkan video rakaman dari tahun 2003 hingga video semasa tsunami itu berlaku demi menghasilkan dokudrama ini.
Ada antara video yang dipaparkan adalah eksklusif dan didapati daripada kamera Andi (drummer), yang mana kamera tersebut telah ditemui oleh vendor sistem bunyi acara tersebut yang mempunyai rakaman aktiviti kumpulan Seventeen sebelum pentas itu dihentam tsunami.
Dalam pada itu, filem ini juga telah memenangi Anugerah di Piala Maya,Indonesia menerusi kategori Lagu Tema Terpilih Piala Maya 2020, berjudul Kemarin nyanyian Ifan Seventeen.
Malah, filem Kemarin juga telah dicalonkan untuk kategori Filem Dokumentari Panjang Terbaik di Festival Filem Indonesia 2021 yang akan berlangsung pada November ini.
Bukan itu sahaja, Kemarin juga tersenarai dalam Official Selection in the Tokyo lift of Film Festival 2021 dengan tajuk bahasa Inggeris, Tsunami Killed My Bandmates.
Terdapat trivia menarik mengenai filem ini dimana Ifan Seventeen sendiri berasa susah untuk menyanyikan lagu Kemarin memandangkan lirik liriknya berkaitan dengan orang yang akan pergi meninggalkan dunia dan tidak menyangka benar-benar berlaku kepada Ifan sendiri.
Muzik video rasmi Kemarin kumpulan Seventeen Band telah ditayangkan dalam Youtube Rasmi pada 4 tahun lalu dengan 65 juta tontonan pada tarikh 22 Disember 2016 dan kebetulan kejadian itu juga berlaku pada tarikh yang sama tiga tahun kemudian.
Lagu Kemarin juga mendapat ulasan pengurus Datuk Seri Siti Nurhaliza yang juga penulis lirik Rozi Abdul Razak apabila turut tersentuh dengan karya ini. – K! ONLINE


Ibu masih susukan anak umur lima dan enam tahun
Oleh KOSMO!

21 Oktober 2021, 5:04 pm
LONDON – Seorang ibu yang masih menyusukan dua anaknya masing-masing berumur   lima dan enam tahun memberitahu bahawa  dia tidak akan berhenti memberikan susu badan sehingga mereka bersedia meninggalkan ‘tabiat’ tersebut, lapor laman berita Mail Online kelmarin.
Sheryl Wynne, 39, berkata,  memberi susu badan kepada dua anaknya yang sudah bersekolah adalah perkara normal dan ia menjadikan hubungan mereka lebih akrab.
Sheryl menyusukan Riley, 6, dan Mylo, 5 sebelum mereka ke sekolah dan pada waktu petang. Malah, dia juga menyusukan anaknya di taman permainan taska.
Tindakannya menyebabkan dia menerima komen negatif daripada orang luar dan  ahli keluarga yang mempersoalkan sekiranya anak-anaknya masih bersifat ‘keanak-anakan’ kerana masih menyusu badan.
Sheryl bagaimanapun membalas bahawa mereka adalah ‘kanak-kanak’.
Biarpun Sheryl pada mulanya merancang untuk berhenti menyusukan dua anak lelakinya itu selepas Riley berusia tiga tahun, Riley bagaimanapun mengatakan bahawa  dia mahu menyusu badan sehingga berusia 10 tahun.

“Saya kerap memikirkan bila saya akan berhenti menyusukan mereka.
“Ia rasa seperti satu kesalahan untuk berhenti melakukannya (menyusu badan). Itu adalah permintaan anak-anak saya dan biarpun ia tidak dianggap normal dalam masyarakat, secara biologinya, tindakan itu adalah normal,” kata wanita itu.
Tambahnya, menyusu badan menjadikan hubungan Sheryl dan anak-anaknya semakin rapat.
Biarpun menerima respons negatif daripada keluarga dan rakan-rakan, Sheryl melihat menyusu badan sebagai cara untuk dia berhubung dengan anaknya selain menjadikan mereka selesa di sekolah.
Dia berharap untuk mengubah beberapa mitos menyusu badan. Bagi Sheryl, keputusan itu adalah sesuatu yang berasa amat semula jadi. – AGENSI


[VIDEO] Beruang betina 60 kilogram tersesat ke hospital
Oleh ABDUL RASHID ABDUL RAHMAN

21 Oktober 2021, 4:44 pm
TEMERLOH – Orang ramai di sekitar Paya Pulai termasuk di Hospital Sultan Haji Ahmad Shah (Hoshas) Temerloh digemparkan dengan kehadiran seekor beruang yang tersesat sejak malam semalam.
Berdasarkan rakaman video oleh orang awam menunjukkan beruang berkenaan berkeliaran di sekitar kawasan termasuklah di kawasan hospital dan juga berhampiran Sekolah Menengah Kebangsaan (SMK) Seberang Temerloh.
Bagaimanapun, haiwan liar yang tersesat berkenaan dilihat cuba melarikan diri daripada orang ramai dan tidak menyerang atau mencederakan sesiapa.
Pengarah Jabatan Perlindungan Hidupan Liar dan Taman Negara (Perhilitan) Pahang, Rozidan Md. Yasin berkata, pihaknya berjaya menangkap beruang berkenaan kira-kira pukul 12.30 tengah hari ini.
“Operasi menangkap haiwan berkenaan yang dilakukan oleh staf Perhilitan dengan kerjasama yang baik daripada penduduk kampung.
“Beruang betina seberat 60 kilogram berusia antara dua hingga tiga tahun itu dibawa ke Pusat Konservasi Hidupan Liar Jenderak Selatan di sini bagi rawatan dan pemantauan,”katanya di sini, hari ini.

Menurut Rozidan, tiada sebarang kecederaan terhadap kakitangan Perhilitan dan orang awam dalam kejadian itu.
Katanya, berdasarkan pemantauan dan pemeriksaan mendapati beruang berkenaan juga dalam keadaan sihat dan tidak mengalami kecederaan.-K! ONLINE


Lesen penerbitan produksi patut disekat, ditarik semula – Zed Zaidi
Oleh MOHD. HAIKAL ISA

21 Oktober 2021, 4:39 pm
PETALING JAYA – Turut terpalit kontroversi ‘gurauan rogol’ apabila dikatakan hanya menyediakan platform buat pelakunya iaitu Fauzi Nawawi memberikan penjelasan, Persatuan Seniman Malaysia (Seniman) menuntut pihak produksi yang menyiarkan program berkenaan turut bertanggungjawab.
Presiden Seniman, Zed Zaidi atau nama lengkapnya, Rozaidi Abdul Jamil berkata, kesalahan tidak sepatutnya diletakkan seratus peratus di atas bahu Fauzi. Pun begitu, pihak seniman turut tidak bersetuju atas apa yang berlaku sehingga telah menconteng arang terhadap dunia seni tanah air.
“Ada garis panduan yang perlu dipatuhi sebelum menerbitkan sesebuah rancangan bual bicara. Kalau pihak produksi sendiri tidak cakna tentang perkara tersebut (garis panduan), lesen penerbitan mereka patut ditarik semula atau disekat.
“Mereka patut sedar, matlamat tidak menghalalkan cara. Sensitiviti dan aib semua orang harus dilindungi. Ya benar, Fauzi salah kerana keterlanjuran katanya namun bukan dia seorang sahaja yang salah tetapi semua yang terlibat.
“Saya percaya sebelum memulakan rakaman, produksi sudah diterangkan tentang etika dan ‘pantang larang’ yang perlu dipatuhi. Program tersebut bukan program siaran langsung (live). Kalau nak hukum, hukum pihak produksi atau penerbit sekali kerana merekalah kepalanya,” katanya ketika dihubungi Kosmo! Online sebentar tadi.
Ditanya tentang sama ada pihak Seniman akan turut bersedia menyediakan platform buat Raja Farah untuk memberi penjelasan, Zed berkata, memang tiada masalah untuk perkara itu dilakukan.
“Seniman boleh buat sesi live dengan Raja Farah namun saya difahamkan, dia sendiri sudah tidak mahu memanjangkan isu ini. Saya sendiri sudah mendengar kenyataan suaminya dan saya sangat menghormati keterbukaannya tentang apa yang berlaku.

“Fauzi sendiri dah mohon maaf dan saya fikir, isu ini sudah selesai. Apa yang berlaku sepatutnya memberi pengajaran kepada semua orang agar isu ini tidak lagi berulang pada masa hadapan.
“Dan, cadangan saya, kementerian yang terlibat iaitu Kementerian Pembangunan Wanita, Keluarga dan Masyarakat (KPKWM) atau agensi-agensi di bawahnya mungkin boleh melakukan sesuatu. Mungkin boleh jemput Raja Farah untuk berkata sesuatu dalam mana-mana sesi live mereka?.
“Seniman tak seksis tapi ini semua adalah tanggungjawab bersama. Kita taknak ‘kanser’ ini terus merebak dengan hanya peluru-peluru kata keluar daripada mulut tapi tiada tindakan untuk memberi pengajaran agar perkara sama tidak berulang,” ujar Zed lagi.

Poster sesi siaran langsung Seniman yang dikecam netizen.
Terdahulu, Seniman dikritik hebat netizen dalam ruangan media sosial terutama menerusi ruangan Twitter apabila dikatakan hanya memberi platform kepada golongan lelaki untuk memberi penjelasan berkenaan isu gurauan rogol yang menjadi tular semalam.
Malam tadi, Zed dan Fauzi bersiaran langsung menerusi TikTok bagi memberi penjelasan berkenaan kontroversi yang melanda pelakon filem Munafik itu disebabkan keterlanjuran gurauannya dalam sebuah program bual bicara, Rumah 107. – K! ONLINE


[VIDEO] 2 ekor gajah berkeliaran di Ulu Tiram
Oleh MOHAMAD FAIZAL HASHIM

21 Oktober 2021, 4:14 pm
JOHOR BAHRU – Penduduk gempar dengan kehadiran dua ekor gajah dipercayai berkeliaran dari Batu 14 ½ Sungai Tiram ke kawasan belakang Pusat Latihan Tempur Tentera Darat (Pulada) dengan melintasi Taman Perumahan Bandar Tiram.
Kehadiran mamalia itu dirakam pengguna jalan raya serta perkongsian rakaman televisyen litar tertutup (CCTV) sebelum tular dilaman Facebook sejak semalam.
Ketua Polis Daerah Seri Alam, Superintendan Mohd. Sohaimi Ishak mengesahkan kejadian yang tular di media sosial itu berlaku.
“Setakat ini, pihak polis tidak menerima sebarang laporan polis mengenai kerosakan harta benda awam dan kemalangan jiwa di kawasan tersebut,”katanya ketika dihubungi di sini hari ini.-K! ONLINE


Pendakwaan boleh cabar kredibiliti Rosmah
Oleh NORLIZAH ABAS

21 Oktober 2021, 4:53 pm
KUALA LUMPUR – Pernyataan Datin Seri Rosmah Mansor yang dirakam ketika siasatan kes pengubahan wang haram boleh digunakan untuk mencabar kredibiliti beliau pada perbicaraan kes rasuah projek solar hibrid yang sedang didengar di Mahkamah Tinggi di sini.
Hakim Mohamed Zaini Mazlan berpuas hati bahawa pernyataan di bawah Seksyen 32 Akta Pencegahan Pengubahan Wang Haram, Pencegahan Pembiayaan Keganasan dan Hasil Aktiviti Haram 2001 (AMLA) boleh diterima masuk di bawah Seksyen 40 akta yang sama.
Sehubungan itu, beliau membenarkan pihak pendakwaan mencabar kredibiliti isteri bekas Perdana Menteri dan prosiding dikendalikan mengikut Seksyen 145 dan Seksyen 155 Akta Keterangan 1950, bukan di bawah Seksyen 72 AMLA.
Mahkamah memutuskan demikian selepas berpendapat permohonan pihak pendakwaan tidak akan memprejudiskan tertuduh dalam perbicaraan kes rasuah yang kini di peringkat kes pembelaan.
Hakim Mohamed Zaini turut membenarkan permohonan pendakwaan untuk menyoal balas karektor Rosmah di bawah Seksyen 54 Akta Keterangan.
Pendakwaan memohon demikian atas alasan pernyataan yang dirakam berhubung kes pengubahan wang haram bercanggah dengan keterangan Rosmah dalam kes rasuah.

Bagaimanapun mahkamah tidak membenarkan soalan dikemukakan berkaitan kes AMLA kerana perbicaraan kes itu belum bermula.
Hakim Mohamed Zaini kemudian menangguhkan perbicaraan sehingga 8 Disember ini.- K! ONLINE


386 rumah di Yan terjejas banjir
Oleh MOHD. RAFIE AZIMI

21 Oktober 2021, 4:18 pm
YAN – Sebanyak 386 buah rumah di daerah ini terlibat dalam kejadian banjir kilat susulan hujan lebat lebih tiga jam pada petang semalam.
Ketua Polis Daerah Yan, Superintendan Shahnaz Akhtar Haji berkata, kebanyakan mangsa banjir didapati telah hadir di balai polis untuk membuat laporan berhubung kejadian.
Katanya, selain banjir kilat, berlaku juga kejadian tanah runtuh di Kilometer 48.4 Jalan Kuala Kedah-Bedong di Tanjung Jaga di sini.
“Laluan itu dilihat tidak selamat untuk dilalui. Oleh itu, kita mengambil keputusan untuk menutup jalan tersebut untuk kerja-kerja pembersihan oleh Jabatan Kerja Raya (JKR),” katanya ketika ditemui di sini hari ini.
Sementara itu, Ketua Bahagian Operasi Bencana Angkatan Pertahanan Awam (APM) Kedah, Kapten (PA) Saifuddin Abdullah berkata, kejadian banjir turut melibatkan beberapa kawasan di daerah Kuala Muda.
“Seramai 162 mangsa daripada 39 keluarga dipindahkan ke pusat pemindahan sementara (PPS) selepas kawasan rumah mereka dilanda banjir mulai malam malam semalam,” katanya. – K! ONLINE


Rakyat Malaysia ditawar peluang pekerjaan di UAE
Oleh LUQMAN RIDHWAN MOHAMED NOR

21 Oktober 2021, 4:58 pm
PUTRAJAYA – Kerajaan Emiriah Arab Bersatu (UAE) menawarkan kemungkinan peluang pekerjaan kepada rakyat Malaysia yang berada di negara tersebut melalui perjanjian bilateral bagi golongan profesional dan pekerja berkemahiran tinggi.
Menteri Sumber Manusia, Datuk Seri M. Saravanan berkata, perkara tersebut akan dibincangkan dengan lebih mendalam antara pegawai-pegawai kanan kedua-dua negara.
“Sehingga kini, terdapat lebih 6,000 rakyat Malaysia yang bekerja di UAE terutamanya dalam sektor petroleum dan kesihatan.
“Selain itu, pihak UAE juga telah berkongsi mengenai kaedah sistem pembayaran gaji yang dilaksanakan di negara berkenaan yang mana ia dilihat sebagai sebuah sistem yang berkesan serta melindungi kepentingan pekerja asing,” katanya dalam satu kenyataan hari ini.
Beliau berkata demikian bagi mengulas tentang kunjungan hormat yang dilakukannya terhadap rakan sejawatnya, Dr. Abdulrahman Abdulmannan Al Awar di Dubai semalam.
Saravanan berkata, dalam pertemuan itu, kedua-dua pihak telah berkongsi pendapat dan bertukar-tukar pandangan tentang isu-isu berkaitan dengan aspek perburuhan dan pengurusan sumber manusia.

Katanya, ia termasuklah pengurusan pekerja asing, sistem pembayaran gaji yang lebih sistematik, serta pembangunan kemahiran dan sumber manusia. – K! ONLINE


Gajah sesat di Batu Rakit berjaya dipindahkan
Oleh TENGKU DANISH BAHRI TENGKU YUSOFF

21 Oktober 2021, 4:47 pm
KUALA NERUS – Seekor gajah betina berusia 10 tahun yang tersesat di Kampung Pengkalan Atap, Batu Rakit di sini sejak Selasa lalu akhirnya berjaya dipindahkan Jabatan Perlindungan Hidupan Liar dan Taman Negara (Perhilitan) Terengganu hari ini.
Pengarah Perhilitan Terengganu, Loo Kean Seong berkata, operasi penangkapan dan pemindahan gajah seberat dua tan itu dijayakan dengan bantuan dua ekor gajah denak dari Pusat Konservasi Gajah Kebangsaan (PKGK) Sungai Deka, Hulu Terengganu.
Beliau berkata, operasi yang bermula pukul 8 pagi itu mengambil masa tujuh jam melibatkan 14 anggota Perhilitan negeri dan anggota PKGK Sungai Deka.
“Hasil bantuan gajah denak bernama ‘Kala’ dan ‘Suria’, kita berjaya bawa keluar gajah sesat itu dari dalam hutan kira-kira pukul 3 petang tadi. Pemeriksaan pegawai veterinar menemui luka kecil pada badannya.
“Begitupun keadaannya sihat dan diberikan rawatan susulan di lokasi sebelum dilepaskan ke habitat asal pada masa terdekat,” katanya ketika ditemui di Kampung Pengkalan Atap di sini hari ini
Kosmo! kelmarin melaporkan penduduk Kampung Pengkalan Atap gempar dikejutkan penemuan tapak kaki dan najis haiwan liar berkenaan berhampiran kawasan rumah mereka.- K! ONLINE


Pekerja tapak binaan langgar Akta Imigresen ditahan
21 Oktober 2021, 3:32 pm
KUALA LUMPUR – Seramai 210 lelaki dan tiga wanita warga asing ditahan menerusi serbuan oleh Jabatan Imigresen (JIM) di Tapak pembinaan di Wangsa Maju, Setapak, dekat semalam.
Melalui operasi bersepadu yang dijalankan oleh JIM, Putrajaya dengan kerjasama Polis Diraja Malaysia (PDRM), Jabatan Pendaftaran Negara (JPN) dan Angkatan Pertahanan Awam Malaysia (APM), seramai 254 pekerja asing telah diperiksa.
JIM dalam satu kenyataan berkata, seramai 213 pekerja binaan warga asing terdiri daripada 210 lelaki dan tiga wanita ditahan selepas didapati terbabit dalam pelbagai kesalahan di bawah Akta Imigresen 1959/63.
“Semua warga asing yang ditahan terdiri daripada 172 warga Bangladesh diikuti Indonesia (20 orang), Pakistan (10 orang), Vietnam (enam orang), India (tiga orang) dan Myanmar (dua orang),” ujarnya.
Menurutnya, antara kesalahan yang dikenal pasti adalah mengikut Seksyen 6(1)(c) Akta Imigresen 1959/1963, Seksyen 15(1)(c) akta sama serta Perkara 39 (b) Peraturan-Peraturan Imigresen 1963.
“Semua pekerja warga asing yang ditahan dibawa ke Ibu Pejabat Imigresen, Putrajaya untuk proses dokumentasi,” katanya. – K! ONLINE


Musim tengkujuh, November hingga Mac
Oleh MUHD AFIQ AL-HAFIZ MAT YUSOF

21 Oktober 2021, 4:08 pm
PETALING JAYA – Monsun Timur Laut atau musim tengkujuh dijangka melanda negara bermula pada awal November ini sebelum dijangka berakhir pada bulan Mac tahun hadapan.
Ketua Pengarah Jabatan Meteorologi Malaysia (MET Malaysia), Muhammad Helmi Abdullah berkata, setakat ini, negara masih lagi dalam fasa peralihan monsun.
“Sekiranya hujan lebat berlaku serentak dengan kejadian air pasang besar dan luruan ribut, risiko kejadian banjir boleh menjadi lebih buruk. Selain itu, tiupan angin Timur Laut secara berterusan dan kencang boleh menyebabkan laut bergelora serta ombak besar di perairan Laut China Selatan.
“Orang awam yang tinggal di kawasan berisiko perlulah mengasingkan dan menyimpan dokumen-dokumen penting di tempat yang selamat dan mudah diambil jika berlakunya banjir,” katanya ketika dihubungi Kosmo! di sini hari ini.
Tambah Muhammad Helmi, dalam tempoh Monsun Timur Laut kali ini, empat hingga enam episod hujan lebat yang signifikan dan boleh mendatangkan banjir dijangka berlaku semasa fasa awal Monsun Timur Laut iaitu dari November tahun ini hingga Januari depan.
“Episod hujan lebat dijangka akan berlaku di Kelantan, Terengganu dan Pahang antara bulan November hingga Disember tahun ini manakala pada bulan Disember hingga Januari tahun hadapan, episod hujan lebat lebih tertumpu di Johor, Sabah dan Sarawak.

“Bagaimanapun, semasa luruan udara sejuk yang kuat, ia juga boleh mempengaruhi keadaan cuaca negeri-negeri di pantai barat Semenanjung Malaysia,” jelasnya.
Dalam pada itu, beliau turut menasihatkan orang ramai untuk mengelak daripada melalui kawasan banjir atas faktor-faktor keselamatan.
“Sekiranya berada di luar semasa berlakunya banjir, orang awam perlu mengelakkan dari melalui kawasan banjir kerana arus yang deras yang boleh menghanyutkan anda. Oleh itu, pergilah ke tempat yang tinggi serta selamat.
“Perkara yang paling utama ialah orang awam perlu mengikut arahan pihak berkuasa pengurusan bencana tempatan dari semasa ke semasa.
“Orang ramai dinasihatkan agar bersiap sedia menghadapi musim tengkujuh dan sentiasa peka dengan amaran hujan lebat serta angin kencang dan laut bergelora yang dikeluarkan oleh Jabatan Meteorologi Malaysia melalui laman web rasmi Jabatan, aplikasi mobil myCuaca dan laman media sosial rasmi Jabatan.
“Orang ramai juga boleh menghubungi talian hotline MET Malaysia 1300 22 1638 bagi sebarang pertanyaan lanjut,” jelasnya. – K! ONLINE


Penjual susu kambing didakwa tetak lelaki
Oleh MUHAMMAD AYMAN GHAFFA

21 Oktober 2021, 3:00 pm
KOTA BHARU – Seorang penjual susu kambing didakwa di Mahkamah Sesyen di sini hari ini atas pertuduhan menetak seorang lelaki dengan menggunakan sebilah parang kira-kira dua minggu lalu.
Tertuduh, Muhamad Irfan Mat Naih, 21, bagaimanapun mengaku tidak bersalah selepas pertuduhan terhadapnya dibacakan oleh jurubahasa di hadapan Hakim Ahmad Bazli Bahruddin.
Mengikut pertuduhan, tertuduh didakwa dengan sengaja menyebabkan kecederaan parah dengan menggunakan sebilah parang terhadap seorang lelaki, Nur Azizi Noruddin, 28, sehingga mangsa mengalami kecederaan patah tulang lengan dan retak tulang paha sebelah kiri.
Kesalahan itu dilakukan olehnya di sebuah kawasan kebun di Kampung Dewan Kecil, Labok dekat Machang kira-kira pukul 11.45 malam pada 9 Oktober lalu.
Tertuduh didakwa mengikut Seksyen 326 Kanun Keseksaan yang memperuntukkan hukuman penjara sehingga 20 tahun dan boleh dikenakan denda atau sebat jika sabit kesalahan.
Pendakwaan dikendalikan oleh Timbalan Pendakwa Raya, Ahmad Fariz Abdul Hamid manakala tertuduh tidak diwakili peguam.

Mahkamah tidak membenarkan tertuduh diikat jamin dan menetapkan 6 Disember depan untuk sebutan semula kes.-K! ONLINE


Arus deras Gunung Jerai hanyutkan batu sungai, bentuk aliran baharu
Oleh NORLIDA AKMAR IDROS

21 Oktober 2021, 3:44 pm
YAN – Kejadian aliran deras dari Gunung Jerai akibat hujan lebat lebih tiga jam pada petang semalam mengakibatkan kerosakan pada permukaan jalan di kawasan peranginan Titi Hayun di sini.
Tinjauan juga mendapati kawasan peranginan tersebut dipenuhi batu dan pasir sungai serta sisa pokok yang dihanyutkan arus deras.
Selain itu didapati masih berlaku limpahan air di beberapa lokasi di laluan masuk ke kawasan peranginan berkenaan.
Terdapat juga pembentukan aliran air baharu di kiri dan kanan sebuah rumah di Kampung Setol terletak berhampiran menyebabkan kawasan rumah berkenaan menjadi seperti pulau.
Beberapa kanak-kanak dilihat mengambil kesempatan dengan bermain di aliran air jernih yang mengalir dari Sungai Batu Hampar.
Menurut peniaga di situ, Mohammad Nor Ismail, 55, kejadian arus deras berlaku ketika kerja-kerja membersih dan mendalamkan Sungai Titi Hayun sedang dilakukan.

“Kejadian arus deras menyebabkan air di kawasan sungai yang cetek melimpah ke kawasan peranginan ini (Titi Hayun) sehingga menghanyutkan batu dan pasir serta merosakkan permukaan jalan,” katanya ketika ditemui di sini hari ini.
Katanya, kawasan peranginan berkenaan masih ditutup kepada orang ramai atas faktor keselamatan dan kerja-kerja baik pulih. – K! ONLINE


Belanjawan 2022: KPWKM harap lebih banyak inisiatif bantu wanita
Oleh NUR HUDA MUSA

21 Oktober 2021, 3:21 pm
PETALING JAYA – Kementerian Pembangunan Wanita, Keluarga dan Masyarakat (KPWKM) berharap lebih banyak inisiatif yang diberikan khusus kepada wanita semasa pembentangan Belanjawan 2022 pada 29 Oktober nanti.
Menterinya, Datuk Seri Rina Mohd. Harun berkata, inisiatif yang diberikan juga diharapkan akan diperluaskan meliputi pelbagai aspek seperti ekonomi, kesejahteraan keluarga dan pendidikan.
“Saya berharap untuk Belanjawan 2022 ini, akan banyak inisiatif-inisiatif yang diberikan khusus kepada wanita bukan sahaja dari segi pembuat dasar tetapi, kita juga mahukan banyak lagi insiatif untuk membantu wanita dari segi ekonomi, kesejahteraan keluarga dan pendidikan anak-anak.
“Kita mahu inisiatif-inisiatif itu dapat menyokong wanita sebagai tonggak kepada keluarga sekali gus dapat melahirkan keluarga yang lebih sejahtera,” katanya ketika sidang akhbar majlis pelancaran Wanita Bangkit Berniaga di Kota Damansara, di sini hari ini.
Dalam pada itu, beliau berkata, inisiatif Wanita Bangkit turut diperkenalkan khusus bagi wanita yang terkesan akibat pandemik Covid-19 yang telah memberi impak kepada kehidupan masyarakat dalam pelbagai aspek terutamanya penjanaan pendapatan.
“Inisiatif Wanita [email protected] ini memberi fokus kepada aktiviti penjanaan pendapatan melalui kedua-dua sektor formal dan informal.

“Program ini akan membantu wanita mencari jalan keluar daripada kesempitan hidup dan bangkit untuk meningkatkan taraf ekonomi keluarga,” ujarnya.
Menurutnya, program berkenaan turut melibatkan beberapa agensi dan syarikat seperti RichWorks International Sdn. Bhd., Jabatan Pembangunan Wanita (JPW) dan Pertubuhan Keselamatan Sosial (Perkeso). – K! ONLINE


Tebing sungai rebak punca banjir kilat
Oleh WAT KAMAL ABAS

21 Oktober 2021, 3:04 pm
BUKIT GANTANG – Seramai 61 orang daripada 19 keluarga terpaksa berpindah ke dua Pusat Pemindahan Sementara (PPS) di Temerlok setelah kediaman mereka dinaiki air awal pagi tadi tadi ekoran hujan lebat kira-kira lapan jam sejak petang semalam.
Kesemua penduduk yang terjejas dengan banjir telah mula dipindahkan kira-kira pukul 2 pagi tadi di PPS Sekolah Kebangsaan (SK) Temerlok dan PPS Surau Nurul Hidayah.
Penduduk mendakwa, banjir kilat berpunca dari selekoh ban tebing Sungai Temerlok yang rebak menyebabkan air sungai melimpah masuk ke kawasan penempatan mereka.
Seorang penduduk, Basri Shafie, 51, berkata, ini merupakan banjir kali ketiga di kampung tersebut.
“Kali ini tebing Sungai Temerlok yang rebak menyebabkan air sungai masuk ke kawasan kebun kelapa sawit dan membanjiri rumah penduduk,” katanya ketika ditemui di sini hari ini.-K! ONLINE


JPJ Johor keluar 233 notis saman dalam Ops Caliper
Oleh MOHAMAD FAIZAL HASHIM

21 Oktober 2021, 3:28 pm
JOHOR BAHRU – Jabatan Pengangkutan Jalan (JPJ) Negeri Johor mengeluarkan 233 notis kepada 131 buah kenderaan yang melakukan kesalahan-kesalahan dalam Ops Caliper di sekitar bandar raya ini, semalam.
Pengarah JPJ Negeri Johor, Azmil Zainal Abidin berkata, operasi tersebut dibuat setelah kadar bilangan kenderaan di jalan raya semakin meningkat setiap hari di negeri ini.
Katanya, Ops Caliper yang dijalankan bermula pukul 7.30 malam itu khusus untuk mengesan kesalahan-kesalahan yang berkaitan dengan masalah teknikal dilakukan pengguna jalan raya.
“Dalam Ops Caliper semalam, JPJ Johor telah menjalankan pemeriksaan ke atas 524 buah kenderaan dengan 233 notis dikeluarkan kepada 131 buah kenderaan yang melakukan pelbagai kesalahan.
“Antara kesalahan yang dilakukan ialah cermin gelap, ubah suai kenderaan tanpa kebenaran, nombor pendaftaran, penggunaan lampu HID, tiada cermin sisi, tiada lesen memandu, tiada lesen memandu vokasional dan tiada perlindungan insurans,” katanya dalam kenyataan hari ini.-K! ONLINE


6,210 kes baharu dilaporkan
Oleh SITI A'ISYAH SUKAIMI

21 Oktober 2021, 3:06 pm
PUTRAJAYA – Kes harian kembali melepasi 6,000 dengan 6,210 kes, menjadikan jumlah kes positif Covid-19 sebanyak 2,413,592 kes.
Ketua Pengarah Kesihatan, Tan Sri Dr. Noor Hisham Abdullah berkata, jangkitan baharu tersebut selepas saringan dijalankan ke atas 145,258 individu manakala, kadar positiviti kes hari ini 4.28 peratus.
“Maklumat terperinci akan dimuat naik ke laman CovidNow https://covidnow.moh.gov.my.
“Data setiap hari bagi laman CovidNow adalah dikemas kini sekali gus selepas tengah malam,” katanya pada hantaran Facebook di sini hari ini.-K! ONLINE


Hujan lebat, ribut petir landa 6 negeri
Oleh MUHD AFIQ AL-HAFIZ MAT YUSOF

21 Oktober 2021, 3:34 pm
PETALING JAYA – Ribut petir dan hujan lebat dijangka akan melanda enam buah negeri sehingga pukul 6 petang hari ini.
Jabatan Meteorologi Malaysia (MetMalaysia) dalam satu kenyataan berkata, negeri yang terlibat ialah Perak, Pahang, Negeri Sembilan, Johor, Sarawak dan Sabah.
“Kawasan di Perak melibatkan Kinta, Kampar dan Batang Pandang manakala di Pahang ialah Tanah Tinggi Cameron, Bentong dan Rompin.
“Sementara di Negeri Sembilan ialah Jelebu dan Seremban. Bagi kawasan di Johor melibat Mersing, Kota Tinggi dan Johor Bahru,” katanya di sini hari ini.
Bagi kawasan di Sarawak, membabitkan kawasan di Mukah, Bintulu, Miri dan Limbang manakala di Sabah, Pedalaman, Pantai Barat, Tawau, Sandakan dan Kudat.
“Keadaan cuaca berkenaan dijangka akan berterusan sehingga pukul 6 petang hari ini,” tambah kenyataan tersebut.

Dalam pada itu, amaran ribut petir turut dikeluarkan membabitkan beberapa kawasan perairan di Johor Timur dan Sabah yang akan melanda sehingga pukul 7 malam ini.
“Keadaan ini boleh menyebabkan angin kencang sehingga 50 kilometer sejam dan laut bergelora dengan ombak mencapai ketinggian sehingga 3.5 meter yang berbahaya kepada bot-bot kecil.
“Orang ramai dinasihatkan terus berwaspada dan berhati-hati susulan amaran yang dikeluarkan,” jelas kenyataan tersebut. – K! ONLINE.


Kedai makan jual air ketum diserbu, 13 ditahan
Oleh ASLIZA MUSA

21 Oktober 2021, 3:39 pm
TELUK INTAN – Seorang remaja lelaki berusia 17 tahun antara 13 individu yang ditahan ketika sedang menikmati air ketum di sebuah kedai makan di Kampung Sungai Badak, Kota Setia di sini kelmarin.
Kesemua mereka yang berusia 17 hingga 58 tahun itu ditahan dalam serbuan oleh Bahagian Siasatan Jenayah Narkotik (BSJN) Hilir Perak dan Balai Polis Teluk Intan pada pukul 11.30 malam.
Ketua Polis Daerah Hilir Perak, Asisten Komisioner Ahmad Adnan Basri berkata, serbuan dijalankan berdasarkan maklumat awam yang mendakwa kedai makan berkenaan menjual air ketum kepada pelanggan.
Katanya, ketika serbuan, 12 lelaki dan seorang wanita berusia 58 tahun sedang leka minum disyaki air ketum.
“Seorang yang ditahan merupakan pemilik kedai makan berusia 52 tahun, manakala yang lain adalah pelanggan yang sedang duduk di tiga meja berasingan.
“Terdapat tiga botol plastik dengan kandungan 1.5 liter berisi cecair disyaki ketum dirampas dari atas meja makan, manakala dua bekas plastik dengan kandungan 12 liter berisi cecair sama turut dirampas dari dapur kedai berkenaan,” katanya di sini hari ini.-K! ONLINE


SelVAX Remaja bermula Ahad ini
Oleh ABDUL RAZAK IDRIS

22 Oktober 2021, 9:10 pm
SHAH ALAM – Program Vaksin Selangor (SelVAX) bagi individu berusia 12 tahun ke atas akan dimulakan Ahad ini dengan setakat ini melibatkan penyertaan seramai 3,416 orang.
Menteri Besar Selangor, Datuk Seri Amirudin Shari berkata, ini merupakan inisiatif kerajaan negeri dalam mempercepatkan vaksinasi remaja serta membantu melancarkan proses pembukaan institusi pendidikan di negeri Selangor.
Katanya, dari segi pecahan ketika ini melibatkan 1,235 pelajar dari Maahad Integrasi Tahfiz Selangor (MITS), Sekolah Rendah Agama Islam Integrasi (1,181) serta 1,000 pelajar dari 50 buah Maahad Tahfiz di Selangor.
SelVAX Remaja akan bermula di dewan Serbaguna MPK Pandamaran Jaya, Klang selain beberapa lokasi Pusat Pemberian Vaksin (PPV) antaranya di Dewan Undangan Negeri (DUN) Pelabuhan Klang, Tanjung Sepat, Bukit Lanjan, Pandamaran dan lain-lain yang akan beroperasi bermula pukul 9 pagi sehingga 5 petang.
“Program ini akan menggunapakai kaedah pra-pendaftaran melalui kod baucer di aplikasi SELangkah sebagaimana yang telah dilaksanakan sebelum ini.
“Bagi melancarkan proses pemberian vaksinasi, pihak sekolah akan diberikan kod baucer khusus yang membolehkan para pelajar melakukan pendaftaran kendiri di aplikasi SELangkah,” katanya dalam kenyataan hari ini.

Beliau menambah, pihak sekolah juga akan dibekalkan dengan borang persetujuan vaksinasi yang akan diisi oleh ibu bapa bagi para pelajar yang terlibat sebelum suntikan diberikan.
Ujar Amirudin, pihak Selcare akan turut membantu proses pendaftaran pelajar yang tidak mempunyai telefon bimbit atau tidak mempunyai akses kepada aplikasi SELangkah.
“Selain melibatkan pelajar sekolah, program ini turut dibuka bagi pendaftaran kepada remaja yang tidak bersekolah, warganegara dan bukan warganegara yang masih belum menerima temujanji vaksinasi dos pertama dan penerima vaksin SelVax yang terlepas temujanji dos kedua,” jelasnya.
Mengulas lanjut, beliau berkata, program SelVax Komuniti akan diteruskan di klinik-klinik Selcare bermula 28 depan dan klinik panel di seluruh Selangor bermula 1 November ini bagi memastikan tiada warga Selangor tercicir daripada program vaksinasi. -K! ONLINE


Warga emas hilang ditemui meninggal dunia
Oleh ASLIZA MUSA

22 Oktober 2021, 8:35 pm
KAMPAR – Operasi mencari seorang lelaki warga emas yang dilaporkan hilang di kawasan ladang kelapa sawit di Ayer papan, Tanjung Tualang dekat sini sejak kelmarin terjawab, apabila ditemui sudah meninggal dunia hari ini.
Mayat mangsa, Md. Isa Panjang Abdullah, 86, dijumpai pekerja ladang pada pukul 7 petang kira-kira 10 kilometer dari rumahnya di Kampung Ayer Papan selepas lebih 57 jam dilaporkan hilang.
Ketua Balai Bomba dan Penyelamat (BBP) Batu Gajah, Mohd. Norshah Shahri berkata, mayat mangsa dijumpai dalam keadaan terbaring dan lengkap berpakaian dalam ladang sawit berkenaan.
“Pasukan mencari mengalami kesukaran untuk tiba di lokasi penemuan yang hanya boleh dilalui motosikal.
“Mayat kemudiannya diserahkan kepada pihak polis untuk tindakan lanjut,”katanya ketika ditemui di sini hari ini.
Menurut Mohd. Norshah, operasi mencari dan menyelamat (SAR) dijalankan selepas menerima laporan kehilangan mangsa pada pukul 11.30 pagi semalam.

Katanya, operasi yang dibantu Unit K9 itu dijalankan dalam radius enam kilometer bermula dari rumah mangsa di Kampung Air Papan ke kawasan ladang kelapa sawit.
“Operasi yang masuk hari kedua hari ini disertai 48 orang anggota bomba dan agensi penyelamat lain,” katanya.
Md. Isa dilaporkan keluar bersendirian dengan berjalan kaki kira-kira pukul 9 pagi kelmarin dan tidak pulang ke rumah sehingga hari ini.
Difahamkan, anak lelaki mangsa ada menjumpai sebelah selipar bapanya di kawasan kebun sawit berhampiran sebelum membuat laporan polis untuk bantuan. – K! ONLINE


Sharnaaz lantik diri jadi presiden Kelab Duda Terlajak Konar
Oleh KOSMO!

22 Oktober 2021, 10:05 pm
PETALING JAYA – Sejak semalam, nama pelakon Fizo Omar menjadi bualan hangat netizen dalam media sosial selepas tular foto pernikahan dengan isterinya, Fazeera Nazri Azrai.
Gembira dengan berita tersebut, aktor, Sharnaaz Ahmad, 36, pula melantik dirinya menjadi presiden bagi sebuah kelab duda dalam kalangan beberapa selebriti tanah air.
“Dengan ini, aku sebagai timbalan persatuan duda Malaysia, menggalas tugas sebagai presiden secara automatik dengan cakna dan yakin.
“Aku janji pada tuan dan puan, saya akan bahagi kasih seadilnya! Presiden Duda-Duda Terlajak Konar Semalaya,” guraunya dalam ruangan komen hantaran Fizo hari ini.
Gurauan tersebut seterusnya disambut Nazim dengan memperkenalkan wajah Ahli Jawatankuasa Tertinggi KDTK iaiu Sharnaaz.
“Mempersembahkan Ahli Jawatankuasa Tertinggi KDTK (ulang siar hantaran Sharnaaz),” seloroh pelakon drama Takdir Yang Tertulis berkenaan.

Semalam, Fizo atau nama lengkapnya Wan Hafizol Wan Omar, 36, memuat naik sekeping foto memakai baju Melayu putih dalam Instagramnya.
“Ok Abe Joe (panggilannya) keluar group ‘terpakai’ dulu,” tulisnya sambil memetik tiga nama kenalan artis iaitu Nazim, Sharnaaz dan Azlee.
Hari ini, pengurusnya, Mimi mengesahkan Fizo selamat bergelar suami kepada gadis Fazeera dalam satu majlis akad nikah yang dijalankan secara tertutup di sebuah masjid di Janda Baik, Pahang sekitar pukul 10 pagi semalam. – K! ONLINE


Nelayan hilang, jatuh sungai ketika cuci muka
Oleh ISKANDAR SHAH MOHAMED

22 Oktober 2021, 8:26 pm
SABAK BERNAM – Seorang nelayan dikhuatiri lemas selepas dipercayai terjatuh ketika mencuci mukanya di Jeti Sungai Nipah, Sungai Besar di sini, petang tadi.
Kejadian itu menyebabkan mangsa yang berusia 38 tahun hilang dan belum ditemui sehingga kini.
Pengarah Bomba dan Penyelamat Selangor, Norazam Khamis berkata, sepasukan enam anggota termasuk pegawai dari Balai Bomba dan Penyelamat (BBP) Sungai Besar digerakkan ke lokasi kejadian sejurus menerima panggilan kecemasan pukul 2.42 petang.
“Berdasarkan maklumat awal, seorang lelaki dikatakan terjatuh ketika mencuci muka di jeti muara tersebut.
“Berikutan itu, operasi segera dijalankan dengan kerjasama Pasukan Penyelamatan Di Air (PPDA) BBP Shah Alam dan Pelabuhan Klang,” katanya ketika dihubungi Kosmo! hari ini.
Jelas Norazam, pihaknya bagaimanapun belum berjaya mengesan mangsa setakat ini dan operasi ditangguhkan serta disambung semula pagi esok.

Sementara itu, Ketua Polis Daerah Sabak Bernam, Superintendan Agus Salim Mohd. Alias mengesahkan kejadian dan berkata kes disiasat sebagai orang hilang. -K!ONLINE


TMJ positif Covid-19, kini kembali sembuh
Oleh MOHD SHARKAWI LONDING

22 Oktober 2021, 8:19 pm
JOHOR BAHRU – Tunku Mahkota Johor, Tunku Ismail Sultan Ibrahim dilaporkan positif Covid-19.
Tunku Ismail berkongsi keadaan kesihatan menerusi status Insta Story milik baginda hari ini.
“2 weeks of covid, and now, (dua minggu kena Covid dan sekarang).
“Few weeks ‘down time’ physically and psychologically, thank you for well wishes and now. (beberapa minggu berehat fizikal dan psikologi, terima kasih atas ucapan doa dan sekarang),”tulis baginda.
Tunku Ismail turut berkongsi bahawa baginda kini sudah kembali sembuh.
“The tiger is back,”tulis Tunku Ismail.-K! ONLINE


Pelajar tahfiz maut kemalangan
Oleh TENGKU DANISH BAHRI TENGKU YUSOFF

22 Oktober 2021, 8:30 pm
SETIU – Hasrat seorang remaja pulang ke maahad tahfiz untuk meneruskan pengajian tidak kesampaian apabila dia maut dalam kemalangan di Kilometer 44 Jalan Merang di sini hari ini.
Dalam kejadian pukul 3.20 petang itu, mangsa, Muhammad Alif Azahari, 17, meninggal dunia akibat kecederaan parah pada bahagian kepala dan beberapa anggota badan.
Kemalangan dikatakan berlaku selepas motosikal dinaikinya bergesel dengan motosikal rakannya yang mengelak lubang di laluan berkenaan.
Rakan Muhammad Alif tersebut iaitu Muhammad Safwan Mohd. Sobri Suwin, 17, pula mengalami kecederaan ringan.
Bapa mangsa, Azahari Abdullah, 55, berkata, sebelum kejadian, anaknya berkelah di Hutan Lipur Lata Payung di sini bersama rakan-rakannya.
“Dia keluar beriadah dengan rakan-rakannya sebelum dijadual kembali ke maahad tahfiznya di Ajil, Hulu Terengganu esok.

“Setengah jam sebelum kejadian, dia sempat memghubungi saya memberitahu dalam perjalanan pulang ke rumah kami di Kampung Tok Jiring, Kuala Nerus selepas selesai solat Jumaat di sebuah masjid di Penarik, Setiu,” katanya kepada Kosmo! di sini hari ini.
Azahari berkata, dia sempat membelikan kelengkapan kembali ke maahad tahfiz seperti jubah dan kopiah untuk Muhammad Alif.
Sementara itu, Ketua Polis Setiu, Deputi Superitendan Affandi Hussin yang dihubungi mengesahkan kejadian tersebut. – K! ONLINE


Remaja masuk jarum dalam zakar
Oleh KOSMO!

22 Oktober 2021, 8:30 pm
BEIJING – Seorang remaja lelaki berusia 13 tahun dari wilayah Jiangsu memasukkan jarum jahitan  sepanjang 9 sentimeter (sm) ke dalam saluran kencing  dan membiarkannya selama dua minggu, lapor laman Suara.com semalam.
Dia berbuat demikian kerana didorong oleh perasaan ‘ingin tahu’.
Selepas mengadu organnya itu terasa sakit dan air kencingnya berdarah, ibu dan bapa remaja itu kemudian membawanya ke sebuah hospital di Nanjing.
Selepas melakukan ujian imbasan sinar X, doktor kemudian menemui jarum tersebut di dalam saluran kencingnya. Remaja itu kemudian mengaku sengaja berbuat begitu kerana rasa ingin tahu.
Doktor kemudian mengeluarkan jarum tersebut menerusi satu pembedahan yang memakan masa selama lebih satu jam.
“Remaja itu datang ke sini kerana tidak tahan sakit. Kami kemudian menemui jarum yang sangat panjang di dalam salur kencingnya,” kata doktor yang merawat remaja itu, Guo Yunfei.

Tidak mahu perkara sama berulang, doktor kemudian mengingatkan remaja itu bahawa memasukkan benda ke dalam saluran kencing adalah satu tindakan berbahaya kerana benda asing boleh menyebabkan jangkitan dan pendarahan pada saluran tersebut.
Beliau turut menegaskan perlunya pendidikan seksual yang lengkap untuk kanak-kanak dan remaja di China memandangkan kajian menunjukkan bahawa golongan itu mempunyai kefahaman asas yang kurang tentang kesihatan reproduktif dan perkembangan fizikal yang berlaku ketika usia remaja. – AGENSI


Jangan panggil ‘bidadari’ malam Jumaat sahaja
Oleh MOHD RASDAN AHMAD

22 Oktober 2021, 9:15 pm
PETALING JAYA – Bagi yang berkemampuan seperti apa yang dilakukan oleh pendakwah bebas, Ebit Lew terhadap isterinya ke luar negara, itu sifat yang boleh dipuji.
Dengan panggilan ‘bidadari’, itu mungkin merupakan cara Ebit untuk menambat hati isteri dan keluarganya.
Namun, bagi yang tidak berkemampuan, mungkin cara atau pendekatan lain boleh dilakukan antaranya hadiahkan apa yang patut serta dibawa berjalan di kawasan berdekatan.
Rata-rata orang ramai memuji cara yang dilakukan oleh pendakwah itu, ramai juga yang menjadikan cara itu sebagai pemangkin bagi setiap pasangan.
Bukan itu sahaja, cara yang dibawa oleh Ebit dengan membawa bidadarinya itu ke Switzerland boleh dijadikan contoh sekiranya seseorang individu itu mampu.
“Bagus cara Ebit Lew, bawa berjalan ke Switzerland panggil bidadari lagi. Kita ni tak mampu buat la cara lain, bawa pergi isteri ke Ulu Yam pun dah ok.

“Ini tak, ada la suami yang panggil bini bidadari, tapi itu pun malam Jumaat je, ” jelas Bob Mira.
“Bagus ustaz Ebit, boleh jadikan contoh untuk diri aku sendiri. Memang kalau mampu aku nak bawa isteri aku berjalan.
“Nampak bahagia je pasangan ini. Harap semua pasangan di dunia ni bahagia sepanjang hayat hendaknya,” kata Saifullah Mat Nawi. – K! ONLINE.


Perdana Menteri hulur sumbangan peribadi buat keluarga Mohd. Diya
Oleh DIYANATUL ATIQAH ZAKARYA

22 Oktober 2021, 9:30 pm
MELAKA – Perdana Menteri, Datuk Seri Ismail Sabri Yaakob menyampaikan sumbangan peribadi kepada balu anggota bomba Allahyarham Mohd. Diya Che Jusoh yang meninggal dunia akibat lemas ketika cuba menyelamatkan mangsa banjir di Sungai Putat di sini Rabu lalu.
Sumbangan berkenaan disampaikan Setiausaha Politik kepada Perdana Menteri, Datuk Syed Mohd. Fazmi Sayid Mohamad kepada Noraida Che Nor, 39, di kediamannya di Taman Krubong Jaya, Krubong.
“Saya menyampaikan salam takziah daripada Perdana Menteri dan mendoakan supaya keluarga ini terus tabah meneruskan kehidupan mereka.
“Perdana Menteri menyatakan rasa dukacita mengenai insiden menimpa Allahyarham Mohd. Diya yang terkorban dalam operasi menyelamat semalam,” katanya ketika ditemui pemberita.
Allahyarham Mohd. Diya, 46, merupakan anggota bomba berpangkat Pegawai Bomba Kanan (PBK) II (KUP)meninggal dunia ketika cuba menyelamatkan mangsa banjir di Kampung Sungai Putat, di sini Rabu lalu.
Allahyarham menghembuskan nafas pada pukul 3.11 pagi di Hospital Melaka dan selamat dikebumikan di Perkuburan Masjid An- Nur Krubong.

Mohd. Diya meninggalkan seorang balu dan empat anak iaitu Muhamad Daniel Hakime, 18; Nurul Ain Balqis,16; Muhamad Danish Hakim,12 dan Nurul Anisah Ilya, 9. -K! ONLINE


Royal Caribbean tawar pelayaran paling lama di dunia
Oleh KOSMO!

22 Oktober 2021, 9:00 pm
MIAMI, FLORIDA –  Syarikat perkapalan Royal Caribbean International bakal menawarkan pelayaran selama 274 hari  yang merupakan pelayaran paling lama di dunia, lapor akhbar New York Post semalam.
Pelayaran yang dipanggil  Ultimate World Cruise itu akan menjelajah 65 buah negara di seluruh dunia.
Tempahan bagi pelayaran itu sudah dibuka dengan pelayaran pertama dijangka bermula pada penghujung 2023.
Harga tiket bagi pakej pelayaran penuh melibatkan 150 buah lokasi termasuk lokasi yang disenaraikan sebagai ’11 keajaiban dunia’ itu dijual pada harga AS$60,999 (RM253,328) setiap seorang.
Pelayaran itu akan berlepas dari Miami pada 10 Disember 2023 sebelum kembali semula ke  lokasi sama pada 10 September 2024.
“Ini merupakan pelayaran dunia paling mengagumkan. Orang ramai sudah mula mengembara semula bagi ‘membalas dendam’ (perintah berkurung Covid-19).

“Royal Caribbean menjadikan pelayaran ini  satu realiti menerusi percutian menakjubkan ini,” kata Ketua pegawai Eksekutif Royal Caribbean, Michael Bayley dalam satu kenyataan akhbar.  – AGENSI


MOSTI peruntuk RM52.78 juta biayai 70 syarikat kembangkan inovasi
Oleh SUBKHI SUDARJI

22 Oktober 2021, 7:15 pm
PUTRAJAYA – Kerajaan memperuntukkan RM52.78 juta untuk membiayai 70 syarikat bagi mengembangkan inovasi melalui rakan pembiayaan utama iaitu Perbadanan Pembangunan Teknologi Malaysia (MTDC).
Menteri Sains, Teknologi dan Inovasi (MOSTI), Datuk Seri Dr. Adham Baba berkata, Sandbox Teknologi dan Inovasi Nasional (NTIS) merupakan suatu inisiatif di bawah Pelan Jana Semula Ekonomi Negara (PENJANA).
Menurutnya, 69 syarikat yang lain juga turut mendapat sokongan teknikal, pengawal seliaan, sokongan tapak pengujian atau dirujuk kepada organisasi pemberian dana yang mempunyai kerjasama strategik dengan NTIS.
“NTIS adalah antara instrumen utama yang dikenal pasti MOSTI untuk merealisasikan matlamat Pemecutan Penerapan Teknologi dan Inovasi yang digariskan dalam Rancangan Malaysia ke-12.
“Enam sasaran telah ditetapkan termasuk pengkomersialan 500 produk dan penyelesaian melalui NTIS dan Tahun Pengkomersialan Malaysia (MCY) menjelang 2025,” katanya ketika melancarkan Laporan Satu Tahun 2020–2021 serta laman sesawang NTIS hari ini.
Adham berkata, NTIS telah menerima sebanyak lebih 500 permohonan lengkap daripada pelbagai jenis syarikat Malaysia yang berhasrat untuk mendapatkan pembiayaan, sokongan teknikal serta pengkomersialan.

Katanya, daripada jumlah tersebut, sebanyak 139 syarikat berjaya diserap ke dalam program NTIS antara Ogos 2020 dan Julai 2021.
“Objektif utama NTIS adalah untuk memangkin pembangunan syarikat pemula teknologi melalui pembangunan produk serta penyelesaian yang inovatif, penerapan teknologi tinggi.
“Selain itu, ia juga berperanan sebagai, sokongan pengkomersialan dan bantuan dana pertumbuhan sebagai persediaan memasuki pasaran yang lebih besar dan berdaya saing,” jelasnya. – K! ONLINE


Tular kanak-kanak miliki nama ‘ABCDEFG HIJKL ZUZU’
Oleh KOSMO!

22 Oktober 2021, 7:30 pm
JAKARTA – Seorang kanak-kanak di Indonesia menjadi tular di media sosial baru-baru ini kerana memiliki nama ABCDEFG HIJKL ZUZU, lapor laman Tribunnews semalam.
Menurut bapa kepada kanak-kanak itu yang dikenali sebagai Zulfahmi, 41, idea untuk menamakan anaknya dengan nama pelik itu muncul ketika dia cuba menyelesaikan permainan teka silang kata pada tahun 2009.
Jelas Zulfahmi, daripada situ, muncul idea untuk menamakan anaknya dengan susunan abjad dengan harapan agar anaknya nanti boleh menjadi seorang ahli linguistik atau mempelajari ilmu mendalam tentang bahasa.
“Terdapat maksud tersirat di sebalik nama itu. Dulu, saya berhasrat untuk mempelajari ilmu bahasa, namun cita-cita tersebut tidak kesampaian,” katanya.
Menurut Zuzu, dia lebih kerap disapa sebagai ‘Adef’ di mana huruf ‘B’ dan ‘C’ daripada namanya itu dibuang.
Zulfahmi mendedahkan bahawa semasa kecil, anaknya itu pernah dijadikan bahan jenaka oleh rakan-rakan  yang menyamakan nama  pelik itu dengan produk yang memiliki abjad ABC di pasaran seperti Kicap ABC.

“Oleh kerana ejekan itu, dia tidak ke sekolah selama dua hari. Namun, kami tetap memberi semangat kepadanya dengan mengatakan bahawa satu hari nanti dia akan berbangga dengan namanya,” kata Zulfahmi. – AGENSI


56 pengunjung pusat hiburan dikompaun RM320,000
22 Oktober 2021, 7:07 pm
KUALA LUMPUR – Seramai 56 orang pengunjung sebuah pusat hiburan di ibu negara dikompaun RM320,000 malam tadi selepas didapati melanggar prosedur operasi standard (SOP).
Pengunjung yang terdiri daripada 36 lelaki dan 20 wanita itu dikenakan kompaun ketika serbuan dilakukan oleh
sepasukan polis daripada Jabatan Pencegahan Jenayah dan Keselamatan Komuniti (JPJKK), Ibu Pejabat Polis Kontinjen (IPK) Kuala Lumpur.
Ketua JPJKK IPK Kuala Lumpur, Senior Asisten Komisioner Datuk Azman Ayob berkata, serbuan ke premis berkenaan dilakukan oleh 21 pegawai dan anggota.
“Hasil pemeriksaan mendapati premis tersebut telah melanggar Peraturan 17 Akta Pencegahan dan Pengawalan Penyakit Berjangkit Pelan Pemulihan Negara (PNN) Fasa 4 2021 (Melakukan aktiviti terlarang dalam pub dan kelab malam) semasa tempoh PPN Fasa 4 bagi Kuala Lumpur.
“Berikutan itu, kita telah mengeluarkan kompaun terhadap 56 orang pengunjung yang terdiri daripada 36 lelaki dan 20 wanita yang berada di pusat hiburan itu dengan nilai kompaun RM320,000.
“Manakala pemilik premis turut dikompaun RM25,000 oleh pasukan kita kerana melanggar SOP,” ujarnya dalam kenyataan hari ini.

Menurutnya, seramai 23 orang pengunjung telah disaring ujian air kencing dan hasil keputusan mendapati kesemuanya adalah negatif.
Katanya, operasi sedemikian akan dipertingkatkan lagi dari semasa ke semasa dalam merealisasikan usaha kerajaan menghentikan penularan wabak Covid-19 di negara ini. – K! ONLINE


Adly cabar keabsahan pembubaran DUN Melaka
Oleh NUZULSHAM SHAMSUDDIN

22 Oktober 2021, 7:02 pm
KUALA LUMPUR – Pengerusi Pakatan Harapan (PH) Melaka, Adly Zahari memfailkan permohonan kebenaran semakan kehakiman di Mahkamah Tinggi Kuala Lumpur di sini hari ini bagi mencabar keabsahan pembubaran Dewan Undangan Negeri (DUN) Melaka dan membatalkan Pilihanraya Negeri (PRN) Melaka serta-merta.
Adly ,50, selaku pemohon memfailkan semakan kehakiman itu menerusi firma guaman Gan Ho& Razlan Hadri dengan menamakan Ketua Menteri Melaka (caretaker), Datuk Seri Sulaiman Md Ali, Speaker DUN Melaka, Datuk Seri Ab. Rauf Yusof sebagai responden pertama dan kedua.
Sementara responden ketiga dan keempat ialah Suruhanjaya Pilihan Raya (SPR) dan Yang Dipertua Negeri Melaka, Tun Mohd. Ali Rustam.
Berdasarkan dokumen yang diperoleh, antara deklarasi yang dituntut Adly ialah nasihat responden pertama terhadap responden keempat pada atau sekitar 4 Oktober 2021 untuk membubarkan DUN Melaka ke-14 menurut Artikel 19(2) Perlembagaan Negeri Melaka adalah tindakan mala fide (berniat jahat) kerana responden pertama tidak lagi mempunyai sokongan besar ahli DUN Melaka.
Selain itu, Adly turut memohon satu deklarasi bahawa dalam keadaan apa pun adalah sangat tidak munasabah dan tidak rasional bagi responden pertama untuk menasihati responden keempat pada tarikh sama untuk membubarkan DUN Melaka dalam keadaan pandemik atau endemik Covid-19 yang sedang berlaku di negara ini.
“Selanjutnya, satu perintah certiorari (menghalang) bahawa Writ dan notis PRN yang dikeluarkan responden ketiga dibatalkan serta-merta,” kata bekas Ketua Menteri Melaka antara Mei 2018 hingga Mac 2020.

Sementara itu Adly ketika ditemui selepas memfailkan semakan kehakiman itu berkata, beliau yang mewakili PH Melaka memberitahu tindakan mahkamah itu diambil bagi memastikan perlembagaan dan keluhuran undang-undang negara terus dihormati.
Pada 5 Oktober lalu, PRN bakal diadakan di Melaka selepas Dewan DUN Melaka dibubar susulan kemelut politik di negeri itu.
Keputusan mengejutkan itu diumum Speaker DUN Melaka Datuk Seri Ab. Rauf Yusoh dalam satu sidang akhbar khas.
Sebelum ini desas-desus mengenai pergolakan politik dalam kerajaan Melaka, Datuk Seri Idris Haron (BN-Sungai Udang), Datuk Nor Azman Hassan (BN-Pantai Kundor), Datuk Norhizam Hassan Baktee (Bebas-Pengkalan Batu) dan Datuk Noor Effandi Ahmad (Bersatu-Telok Mas) mengumumkan hilang kepercayaan dan menarik sokongan terhadap kepimpinan Sulaiman.
Kerajaan Melaka pimpinan Barisan Nasional (BN) diwakili 17 ADUN yang terdiri daripada 14 ADUN UMNO, dua (Bersatu) dan satu Bebas manakala pembangkang mempunyai 11 kerusi iaitu tujuh DAP, dua (PKR) dan dua (Amanah).
Terdahulu, Perdana Menteri Datuk Seri Ismail Sabri Yaakob berkata beliau mengambil maklum kebimbangan rakyat berhubung risiko penularan Covid-19 sekiranya PRN di Melaka. – K! ONLINE


Meninggal dunia selepas bertengkar
Oleh KOSMO!

22 Oktober 2021, 6:47 pm
Oleh NURULAZMA SHAFIQAH KHAIRUL AZHAR
JEMPOL – Seorang lelaki yang meninggal dunia selepas bertengkar mengenai hal peribadi di sebuah kedai memproses ayam di Kampung Serting Ilir, Batu Kikir di sini semalam disahkan disebabkan oleh serangan jantung.
Ketua Polis Daerah Jempol, Superintendan Hoo Chang Hook berkata, punca itu diketahui selepas bedah siasat selesai dilakukan di Hospital Jempol pada pukul 9.45 pagi hari ini.
“Tiada sebarang kecederaan dikesan pada luaran dan dalaman si mati. Si mati mempunyai rekod penyakit jantung dan angin ahmar sejak tahun 2016,” katanya yang mengklasifikasikan kes itu sebagai mati mengejut.
Semalam seorang lelaki dilaporkan rebah dan meninggal dunia di sebuah kedai memproses ayam di Kampung Serting Ilir di sini.
Difahamkan mangsa yang berasal dari Felda Pasoh 1, Simpang Pertang, Jelebu, sebelum itu terlebih dahulu bertengkar dengan seorang lelaki lain.

“Polis telah mengambil keterangan lelaki berkenaan dan semua saksi kejadian tersebut,” kata Chang Hook lagi.
Sementara itu, dalam kes berlainan, beliau berkata, seorang lelaki berusia 39 tahun telah dikenakan kompaun sebanyak RM5,000 kerana didapati gagal mematuhi prosedur operasi standard (SOP) Majlis Keselamatan Negara (MKN) iaitu merentas negeri tanpa vaksinasi lengkap dan tanpa kebenaran polis.
Lelaki itu dikenakan kompaun tersebut semasa pemantauan SOP yang dijalankan di Kilometer 35 Jalan Bahau-Kemayan di sini pada pukul 12.40 tengah hari tadi. – K! ONLINE


Anjing pengesan bantu operasi cari warga emas hilang
Oleh ASLIZA MUSA

22 Oktober 2021, 6:37 pm
KAMPAR – Operasi mencari dan menyelamat (SAR) seorang warga emas dari Kampung Ayer Papan, Tanjung Tualang dekat sini yang dilaporkan hilang kelmarin, diteruskan hari ini dengan bantuan Unit Anjing Pengesan (K9).
Anjing pengesan yang diberikan nama Murphy dan Buddy itu dari Unit K9 Jabatan Bomba dan Penyelamat Malaysia (JBPM) Putrajaya.
Ketua Balai Bomba dan Penyelamat (BBP) Batu Gajah, Mohd. Norshah Shahri berkata, radius pencarian hari ini meliputi kawasan seluas enam kilometer iaitu lokasi terakhir mangsa dilihat berhampiran kilang kelapa sawit.
Bagaimanapun katanya, sehingga kini tiada sebarang petunjuk baru diperolehi sejak SAR dimulakan semalam.
“Operasi hari ini dibantu Unit K9 bermula dari rumah mangsa di Kampung Air Panas ke kawasan ladang kelapa sawit melalui laluan denai seluas enam kilometer.
“Ketika ini pasukan pencari dengan kekuatan 48 anggota termasuk daripada pelbagai agensi penyelamat lain,” katanya ketika ditemui di Pos Kawalan Bomba di Kampung Ayer Papan, Tanjung Tualang di sini hari ini.

Mangsa, Md. Isa Panjang Abdullah, 86, dilaporkan keluar bersendirian dengan berjalan kaki kira-kira pukul 9 pagi kelmarin dan tidak pulang ke rumah sehingga hari ini.
Difahamkan, anak lelaki mangsa ada menjumpai sebelah selipar bapanya di kawasan kebun sawit berhampiran sebelum membuat laporan polis untuk bantuan. – K! ONLINE


12 kluster baharu direkodkan
Oleh SITI A'ISYAH SUKAIMI

22 Oktober 2021, 7:24 pm
PUTRAJAYA – Sebanyak 12 kluster baharu dikenal pasti hari ini yang terdiri daripada enam kluster tempat kerja, tiga kluster pendidikan lain, dua kluster komuniti serta satu kluster keagamaan.
Kesemua kluster tersebut dilaporkan di Johor, Selangor, Melaka, Kuala Lumpur, Sabah, Pahang dan Perak yang menjadi antara penyumbang kepada 6,630 kes jangkitan baharu Covid-19 hari ini.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, sebanyak 15 kluster import dengan keseluruhan kes positif Covid-19 mencecah 2,420,222 kes.
“Sebanyak 101 kes (1.5 peratus) adalah kategori tiga, empat dan lima serta 6,529 kes (98.5 peratus) kategori satu dan dua.
“Dalam masa sama, terdapat 7,630 kes sembuh hari ini menjadikan jumlah kes sembuh daripada Covid-19 sebanyak 2,311,213 kes,” katanya dalam satu kenyataan akhbar di sini hari ini.
Tambah beliau, sebanyak 653 kes sedang dirawat di Unit Rawatan Rapi manakala, 322 kes memerlukan bantuan pernafasan. – K! ONLINE


Ahli perniagaan rugi RM191,000, ditipu pelaburan mata wang kripto
Oleh MUHAMMAD AYMAN GHAFFA

22 Oktober 2021, 7:21 pm
KOTA BHARU – Seorang ahli perniagaan tidak sempat menikmati keuntungan malah masih belum mendapat pulangan modal apabila mengalami kerugian sebanyak RM191,000 selepas diperdaya sindiket pelaburan mata wang kripto.
Ketua Polis Kelantan, Datuk Shafien Mamat berkata, siasatan mendapati, lelaki berusia dalam lingkungan 30-an itu dipercayai tertarik untuk menyertai pelaburan berkenaan selepas diperkenalkan oleh rakannya yang merupakan seorang wanita tempatan awal bulan ini.
Menurutnya, suspek telah menjanjikan pulangan 1 peratus sehari mengikut tempoh waktu yang telah ditetapkan sebelum membuat beberapa transaksi pelaburan berjumlah RM242,000 ke empat akaun bank milik suspek dalam tempoh seminggu.
“Transaksi itu dilakukan untuk membeli mata wang kripto bagi membuat pelaburan melalui satu aplikasi yang dimuat turun melalui laman web pelaburan berkenaan. Status pelaburan yang dibuat mangsa juga boleh dipantau melalui aplikasi e-wallet.
“Dalam tempoh kurang tiga minggu, mangsa telah berjaya mengeluarkan wang pulangan pelaburan berjumlah RM51,000 dengan membuat pindahan melalui aplikasi e-wallet pelaburan berkenaan ke akaun bank miliknya,” katanya dalam satu kenyataan di sini hari ini.
Menurut Shafien, bagaimanapun, mangsa mendapati aplikasi menerusi telefon pintar dan laman sesawang pelaburan berkenaan tidak lagi boleh diakses pada 18 Oktober lalu.

Ujarnya, mangsa yang telah mengalami kerugian sebanyak RM191,000 telah membuat laporan polis kerana mengesyaki dirinya telah ditipu.
“Sehubungan dengan itu, polis mengingatkan kepada masyarakat supaya berhati-hati dalam membuat pelaburan secara dalam talian atau bersemuka. Orang ramai perlu sentiasa membuat semakan dengan pihak Suruhanjaya Sekuriti, Suruhanjaya Syarikat Malaysia dan Bank Negara Malaysia.
“Orang ramai juga boleh menggunakan aplikasi Check Scammers CCID untuk menyemak nombor akaun bank dan nombor telefon yang pernah digunakan dalam jenayah komersil,” katanya.
Tambah Shafien, kes disiasat mengikut Seksyen 420 Kanun Keseksaan kerana menipu.-K! ONLINE


Syria hukum mati 24 individu bakar hutan
Oleh KOSMO!

22 Oktober 2021, 6:53 pm
DAMSYIK – Kementerian Kehakiman Syria menyatakan semalam bahawa negara itu menjatuhkan hukuman mati terhadap 24 individu kerana membakar hutan pada tahun lalu  yang menyebabkan tiga orang terkorban dan hutan seluas beribu-ribu hektar musnah, lapor stesen penyiaran CNN.
Kementerian itu berkata, semua suspek  mengaku salah kerana menyebabkan kebakaran hutan di beberapa lokasi di tiga wilayah selepas mereka ditahan tahun lalu.
Hukuman mati tersebut dilaksanakan kelmarin.
Seramai 11 individu yang terlibat dengan jenayah itu dijatuhi hukuman penjara seumur hidup, manakala empat yang lain pula diperintah menjalani hukuman buruh tahanan sementara.
Lima pesalah bawah umur pula dijatuhi hukuman penjara antara 10 tahun hingga 12 tahun.
Siri kebakaran tersebut menjejaskan 280 bandar, merosakkan lebih 370 buah rumah dan memusnahkan 11,000 hektar tanah hutan.

Sejumlah haiwan ternakan urut mati dan  peralatan serta infrastruktur tanaman musnah.
Kebakaran itu merebak hingga wilayah Latakia, Tartous dan Homs.
Presiden Syria, Bashar al-Assad melawat kawasan yang terjejas pada Oktober tahun lalu.
Kenyataan Kementerian Kehakiman menyebut bahawa pelaku mengaku merancang untuk mencetuskan kebakaran itu pada akhir Ogos 2020.
Hukuman mati di Syria dibenarkan bagi kes-kes jenayah termasuk pengkhianatan, pengintipan, pembunuhan dan pembakaran. – AGENSI


Netizen Indonesia marah ratu cantik kata batik berasal dari Malaysia
Oleh KOSMO!

22 Oktober 2021, 8:00 pm
JAKARTA – Nama peserta pertandingan ratu cantik Miss World Malaysia, Lavanya Sivaji sedang hangat diperkatakan oleh netizen dari Indonesia selepas wanita itu mengatakan bahawa batik berasal dari Malaysia, lapor laman Instagram Makassar Info semalam.
Lavanya dalam satu hantaran di laman Instagram miliknya menulis batik melambangkan kepelbagaian masyarakat di Malaysia.
“Kain batik melambangkan kepelbagaian masyarakat di Malaysia melalui warna, cetakan dan reka bentuknya yang pelbagai.
“Oleh itu, saya mempersembahkan kepada anda gaun suntuk Miss World Malaysia 2021 yang dihasilkan daripada kain batik Malaysia,” demikian menurut kenyataan yang dimuat naik oleh Lavanya.
Pada 2 Oktober 2009, batik Indonesia telah mendapat pengiktirafan Pertubuhan Pendidikan, Kebudayaan dan Saintifik Pertubuhan Bangsa-Bangsa Bersatu (UNESCO) Intangible Cultural Heritage (ICH) atau Warisan Budaya Takbenda pada sidang UNESCO di Abu Dhabi.
Netizen yang membaca kenyataan itu kemudiannya berkongsi pendapat menerusi ruangan komen.

“Miss World ini kurang wawasan, UNESCO sudah mengiktiraf batik dari Indonesia, dia pula mengaku batik itu daripada negaranya,” demikian tulis seorang netizen.
“Anda ambil Upin Ipin sahaja sudah cukup,” kata seorang netizen lain. – AGENSI


Kamek sayang kitak – Fizo Omar dedah wajah isteri
Oleh NUR EMIRA SAIZALI

22 Oktober 2021, 5:22 pm
PETALING JAYA – Menoktahkan semua persoalan ramai, aktor Fizo Omar akhirnya berkongsi foto isteri tercintanya, Fazeera Nazri Azrai , 25, dalam satu hantaran Instagram hari ini.
Menerusi hantaran yang dinanti-nanti ramai tersebut, pelakon drama Pengantin Satu Malam itu memuat naik tiga keping foto dia dan isteri lengkap berpakaian serba putih pada majlis pernikahan mereka semalam.
Tidak disertakan sebarang maklumat lanjut mengenai pernikahannya, Fizo, 36, hanya meninggalkan kapsyen istimewa buat isteri tercinta yang berasal dari Kuching, Sarawak itu.
“Kamek sayang kitak (saya sayang awak dalam dialek Sarawak),” tulis pemilik nama penuh Wan Hafizol Wan Omar itu.
Dalam ruangan komen, rata-rata netizen termasuk beberapa selebriti tanah air mengucapkan selamat pengantin baru buat Fizo dan isteri.
Malah, ada juga yang tidak henti-henti memuji kejelitaan Fazeera yang juga merupakan seorang bekas pramugari itu.

“Kacak bini kitak, tahniah kitak dua (cantik isteri awak, tahniah buat anda berdua),” ucap seorang netizen.
Semalam, dia meninggalkan 1,001 tanda tanya selepas memuat naik foto berbaju Melayu berwarna putih dalam satu entri Instagram dengan kapsyen gurauan telah meninggalkan kumpulan duda dalam kalangan beberapa selebritri tanah air.
Mengesahkan hal tersebut, pengurusnya, Mimi memberitahu Fizo selamat bernikah dengan Fazeera dalam sebuah majlis ringkas di sebuah pusat peranginan, Bidaisari Resort, Janda Baik, Pahang dan hanya dihadiri ahli keluarga terdekat.- K! ONLINE


Gong Li dituduh hina China kerana pakai kasut Adidas
Oleh MOHAMMAD SHAHEMY AZMI

22 Oktober 2021, 5:53 pm
BEIJING – Pelakon Gong Li menimbulkan kemarahan dalam kalangan masyarakat di China selepas dia dituduh seolah-olah menghina negara tembok besar itu selepas dilihat memakai kasut daripada jenama Adidas dalam satu sesi fotografi untuk majalah Vouge China edisi Oktober.
Menurut laporan dalam laman sosial Weibo, pelakon berusia 55 tahun itu dikatakan telah memilih sendiri kasut yang hendak dipakai daripada jenama antarabangsa itu berbanding jenama tempatan.
Berdasarkan beberapa keping gambar yang tular dalam media sosial, pelakon yang pernah membintangi filem Memoirs of a Geisha itu dilihat mengenakan sepasang kasut dengan potongan tinggi (boot) paras lutut daripada jenama Adidas.
Walaupun dalam foto tersebut tidak terlihat logo jenama itu, namun berdasarkan kredit yang dijelaskan pada gambar itu tertera perkataan Adidas untuk kasut yang digunakannya.
Menurut laporan 8 Days, pelakon yang juga memiliki kerakyatan warganegara Singapura itu juga dikhabarkan memilih semua pakaian yang diperagakan ketika sesi bergambar itu daripada jenama antarabangsa dan tidak memakai pakaian daripada pereka tempatan.
Apabila mengetahui hal tersebut, warga China mula menyerang Gong Li dan mengecam pihak Vouge China dalam laman sosial Weibo kerana menyokong produk daripada jenama asing seperti Adidas berbanding jenama tempatan.

“Dia tidak layak menjadi warganegara China. Pulang sahaja ke Singapura,” kata seorang pengguna laman sosial Weibo.
“Gong Li perlu diboikot kerana tidak mencintai negara sendiri,” komen seorang lagi netizen.
Sejak Mac lalu, negara kuasa besar Komunis itu telah memboikot beberapa jenama antarabangsa seperti Adidas, H&M, Burberry dan Nike selepas mendakwa jenama-jenama tersebut telah melakukan kerahan buruh paksa membabitkan industri kapas di wilayah Xinjiang, Barat Laut China. -K! ONLINE